Baby boom! Τι αλλάζει στην κουζίνα σας όταν έχετε μωρό - OlaDeka\nΑρχική » Μαγειρική & Συνταγές » Baby boom! Τι αλλάζει στην κουζίνα σας όταν έχετε μωρό\n14 Απριλίου 2021 14 Απριλίου 2021 Mr. Blog Μαγειρική & Συνταγές\nΤα μωρά φέρνουν την ευτυχία και μαζί της, πολλές αλλαγές στο σπίτι! Πριν δείτε όμως το σαλόνι σας να μετατρέπεται σε παιδότοπο, το πρώτο δωμάτιο που θα βιώσει τις μεγαλύτερες αλλαγές, είναι η κουζίνα σας.\nΌσο ήμουν έγκυος σκεφτόμουν ότι οι αλλαγές που έπρεπε να γίνουν στο σπίτι αφορούσαν στο παιδικό δωμάτιο και μερικώς στη διαρρύθμιση των επίπλων στο σαλόνι, για να χωρέσει ο πρώτος βρεφικός «εξοπλισμός» ή αλλιώς ριλάξ, πάρκο, φωλιά στον καναπέ και μερικά παιχνίδια. Δεν φανταζόμουν όμως ποτέ ότι το δωμάτιο που θα άλλαζε πιο πολύ από όλα θα ήταν η κουζίνα και μαζί του η μαγειρική μας καθημερινότητα. Ιδού, λοιπόν, τι θα δείτε και εσείς να αλλάζει στην κουζίνα σας, όταν αποκτήσετε μωρό, για να είσαστε προετοιμασμένες.\n1. Ο πάγκος γεμίζει με νέες ηλεκτρικές συσκευές\nΞέρω ότι σε όσα κείμενα έχουμε γράψει σχετικά με το πως η κουζίνα να είναι καθαρή και τακτοποιημένη, δεν παραλείπουμε ποτέ να αναφέρουμε πόσο σημαντικό είναι να μην γεμίζει ο πάγκος με πολλές ηλεκτρικές συσκευές. Όταν έχετε μωρό όμως, μπορείτε -και πρέπει- να παραλείψετε αυτό το tip, γιατί το μικρό σας έχει τις δικές του ηλεκτρικές συσκευές και του είναι τόσο απαραίτητο να βρίσκονται συνεχώς σε ετοιμότητα στον πάγκο της κουζίνας, όσο είναι για εμάς η καφετιέρα!\nΣτα καταστήματα με βρεφικά είδη και ηλεκτρικά θα βρείτε πολλές ηλεκτρικές συσκευές, για δεκάδες χρήσεις, που ίσως δεν είχατε ποτέ φανταστεί. Εγώ πάλι, από τη δική μου εμπειρία, θα σας πω ότι χρειάζεστε σίγουρα αποστειρωτή για μπιμπερό και πιπίλες, θερμαντήρα μπιμπερό για να ζεσταίνετε το μητρικό γάλα που έχετε αποθηκευμένο στο ψυγείο και στην κατάψυξη ή να ζεσταίνετε νερό για τη φόρμουλα και όταν το μωρό ξεκινήσει τις στέρεες τροφές έναν ατμομάγειρα – μπλέντερ, για την προετοιμασία των γευμάτων του.\n2. Η κουζίνα αποκτάει περισσότερο χρώμα\nΌχι από την ευτυχία που σας κάνει να τα βλέπετε όλα ρόδινα, αλλά από τα μπιπερό (ένα – δύο δεν είναι ποτέ αρκετά), τις πιπίλες (φροντίστε να έχετε τουλάχιστον 3 ειδικά τους πρώτους μήνες που θα πρέπει να είναι πάντα αποστειρωμένες), τα μπολάκια, τις βούρτσες για τα μπίμπερό, τα πιατάκια φαγητού κλπ., που κυκλοφορούν σε πολλά χρώματα και σχέδια και κάνουν την κουζίνα σας πιο ζωηρή και παιχινιδιάρικη από ποτέ. Δίπλα σε αυτά, βάλτε και τις φωτογραφίες του μωρού με μαγνητάκια στην πόρτα του ψυγείου…\n3. Τα σκεύη αποκτούν νέες χρήσεις\nΜπορεί το μωρό να έχει τις δικές του ηλεκτρικές συσκευές και τα δικά του σκεύη φαγητού, αλλά αυτό δεν σημαίνει ότι δεν θα «βάλει χέρι» και στα δικά σας. Ψάχνατε, για παράδειγμα, τι να κάνετε τα άδεια γυάλινα βαζάκια που έχετε καταχωνιασμένα σε ένα ντουλάπι καιρό; Μπορούν να φιλοξενήσουν τις επιπλέον θηλές για μπιμπερό που έχετε σε απόθεμα μήπως χρειαστούν (π.χ. όταν δοκιμάζετε διαφορετικής ροής θηλές για να δείτε ποιες βολεύουν περισσότερο το μωρό). Επίσης, ένα ορθογώνιο βαθύ μπολ μπορεί να γίνει καλαθάκι για τα μπιμπερό, για να τα έχετε κάπου συγκεντρωμένα.\n4. Γίνεστε οι καλύτεροι πελάτες του μανάβη\nΠοτέ πριν στην κουζίνα σας δεν είχατε τόσα φρέσκα φρούτα και λαχανικά, όσο όταν αρχίζει το μωρό να τρώει τις πρώτες του στέρεες τροφές! Η μεγάλη αυτή ποικιλία υγιεινών τροφών δε, κάνει και εσάς να αναθεωρείτε προς το καλύτερο τις διατροφικές σας συνήθειες. Πλέον, ο κανόνας κατανάλωσης 5 μερίδων από φρούτα και λαχανικά την ημέρα, είναι απαράβατος στο σπίτι! Οφέλη για όλη την οικογένεια, λοιπόν.\n5. Για την κομποστοποίηση, πόσα ξέρετε;\nΚαι μιας και αναφερθήκαμε στο κομμάτι των φρέσκων φρούτων και λαχανικών στην κουζίνα, να σας πούμε ότι μία ακόμη από τις αλλαγές που θα σκεφτείτε να κάνετε, είναι να ξεκινήσετε κομποστοποίηση. Αρκεί 1 εβδομάδα προετοιμασίας γευμάτων και σνακ για το μωρό και για εσάς, για να δείτε ότι καταλήγουν στα σκουπίδια μεγάλες ποσότητες από φλούδες και κομμάτια φρούτων και λαχανικών. Γιατί λοιπόν να μην αξιοποιήσετε τα οργανικά σκουπίδια της κουζίνας για να φτιάξετε λίπασμα για τις γλάστρες σας; Έτσι, βοηθάτε τα φυτά σας να αναπτυχθούν σωστά, μειώνετε το περιβαλλοντικό σας αποτύπωμα και φροντίζετε για ένα καλύτερο περιβαλλοντικό μέλλον για τα παιδιά σας. Το μόνο που θα χρειαστείτε είναι ένας ειδικός κάδος κομποστοποίησης.\n6. Γίνεστε αστέρι στον προγραμματισμό!\nΌταν μπαίνει το μωρό στο σπίτι και ειδικά από τη στιγμή που ξεκινάει να τρώει και εκείνο στέρεες τροφές, ο αυθορμητισμός στο μαγείρεμα και στις αγορές στο σούπερ μάρκετ πάει περίπατο! Πρέπει να μάθετε να υπολογίζετε σωστά πόσα φρούτα, λαχανικά και στη συνέχεια κρέας χρειάζεστε για τα βρεφικά γεύματα και να ελέγχετε πάντα αν έχετε επαρκή ποσότητα βρεφικού γάλακτος σε περίπτωση που δεν θηλάζετε. Μαζί με τα βρεφικά γεύματα, σε πρόγραμμα μπαίνουν και τα δικά σας, αν δεν θέλετε να μένετε νηστικοί τα βράδια ή να παραγγέλνετε συνέχεια delivery.Κάθε εβδομάδα λοιπόν, αποφασίστε και τι δικά σας φαγητά θέλετε να φτιάξετε τις επόμενες ημέρες (στο olivemagazine.gr έχουμε προτάσεις για όλα τα γούστα) και προγραμματίστε ανάλογα τις αγορές σας από το σούπερ μάρκετ. Άλλωστε, οι πιθανότητες να έχετε χρόνο να πετάγεστε κάθε λίγο στο σούπερ μάρκετ για ένα τυχαίο υλικό μίας συνταγής που αποφασίσατε εκείνη τη στιγμή ότι θέλετε να φτιάξετε, είναι ελάχιστες.\nExtra tip: Αν δεν θέλετε να περιορίσετε τη δημιουργικότητα σας στο μαγείρεμα, φροντίστε τουλάχιστον να εφοδιάσετε τα ντουλάπια και την κατάψυξη σας με υλικά που χρησιμοποιείτε συχνά (ρύζι, ζυμαρικά, σάλτσες, μπαχαρικά, ψάρια, κρέας, κατεψυγμένα λαχανικά).\n7. Αποκτάτε έξτρα δεξιότητες, όπως μαγείρεμα με 1 χέρι!\nΔεν χρειάζετε να γίνετε ζογκλέρ, αλλά ξέρετε πόσες φορές θα χρειαστεί να ανακατέψετε το φαγητό με το ένα χέρι, ενώ με το άλλο κρατάτε αγκαλιά το μωράκι σας; Υπάρχει βέβαια και η εναλλακτική του μάρσιπου, που εξυπηρετεί πολύ και όταν θέλετε να βάλετε ή να βγάλετε τα πιάτα από το πλυντήριο. Σε κάθε περίπτωση, μην ξεχνάτε ποτέ ότι προτεραιότητα έχει η ασφάλεια και η δική σας και του μωρού, γι αυτό δεν προσπαθείτε να κόψετε με μαχαίρι όσο έχετε αγκαλιά το μωρό και δεν ανακατεύετε κατσαρόλες ή τηγάνια που πιτσιλάνε έντονα.\n8. Κάνετε χώρο για μία επιπλέον καρέκλα…\nΘα λατρέψετε το καρεκλάκι του φαγητού, όταν πλέον το μωρό σας θα μπορεί να καθίσει εκεί -συνήθως από τον 6ο μήνα και μετά. Εκεί θα μπορείτε να το ταΐζετε πιο εύκολα από ο,τι στηριγμένο στο ένα χέρι σας και εκεί, θα μπορεί να κάθεται με ασφάλεια και να σας παρατηρεί όσο κάνετε τις δουλειές σας στην κουζίνα (για να μην χρειαστεί να μαγειρεύετε πάντα με το 1 χέρι, όπως είπαμε πριν).\nΠροσωπικά, μέχρι να έρθει η ώρα για το καρεκλάκι, στην κουζίνα φέρνω πάντα και το ριλάξ που πολλές φορές ανεβάζω επάνω στο τραπέζι, ώστε η κόρη μου να μπορεί να με βλέπει καλύτερα και να αισθάνεται ότι κάνουμε κάτι παρέα. Η εκτέλεση μιας συνταγής, εάν την αφηγηθείτε με τον κατάλληλο τόνο στη φωνή, μπορεί κάλιστα να μοιάζει με μικρή ιστοριούλα!\n9. Έρχονται τα πάνω – κάτω στα ντουλάπια\nΔεν εννοώ την αναστάτωση, αλλά την αλλαγή στη χωροταξία. Με άλλα λόγια, όταν έρχεται μωρό στο σπίτι και ειδικά όταν αυτό αρχίσει να μπουσουλάει και να εξερευνεί τα πάντα, ένα από τα πρώτα πράγματα που αλλάζουν είναι οι θέσεις των αντικειμένων στα ντουλάπια. Βαριές κατσαρόλες και εύθραυστα σκεύη μετακομίζουν στα επάνω ντουλάπια και τη θέση τους παίρνουν μπολ και λεκανίτσες. Εννοείται ότι τα μαχαίρια φυλάσονται σε σημεία που δεν έχουν πρόσβαση τα παιδιά και όσο για τα καθαριστικά και τα απορρυπαντικά, πρέπει ιδανικά να μπουν σε ντουλάπι εκτός κουζίνας, που είτε δεν είναι εύκολα προσβάσιμο από τα παιδιά είτε κλειδώνει.\n10. Το πάτωμα είναι πιο καθαρό από ποτέ!\nΑν πριν αποκτήσετε παιδί φροντίζατε μία φορά για την καθαριότητα του πατώματος, τώρα αυτό πολλαπλασιάζεται! Σκεφτείτε ότι το μωρό σας θα αρχίσει κάποια στιγμή να μπουσουλάει μέσα στην κουζίνα και να αφήνει στο πάτωμα παιχνίδια, που στη συνέχεια βάζει στο στόμα του. Επειδή δεν υπάρχει ούτε μία περίπτωση να το αποφύγετε αυτό, φροντίστε ώστε πάντα το πάτωμα να είναι πεντακάθαρο.\nΟ “Άλλος άνθρωπος” την Πέμπτη στην Καστοριά\nΌμορφη κουζίνα, έξυπνη κουζίνα!\nΚΟΥΖΙΝΑ ΜΩΡΑ ΣΥΝΤΑΓΕΣ\nΔένδιας – Ερντογάν: Έκτακτη συνάντηση, εκτός προγράμματος, την Πέμπτη στην Άγκυρα


Η αστυνομία σκέψης να αφήσει τον κόσμο ήσυχο ΕΙΣΟΔΟΣ\nΗ αστυνομία σκέψης να αφήσει τον κόσμο ήσυχο 13 Μαΐου 2013\tΗμερομηνία Δημοσίευσης\tΕμφανίσεις: 2681\tTweet\nΗ thought police ή αστυνομία σκέψης, ένας εκ των εκτελεστικών βραχιόνων της αριστεράς, βγαίνει, όπως έβγαινε κάποτε η ΟΠΛΑ, παγανιά και όποιον πάρει ο χάρος. Όποιος λοιπόν βρεθεί στο διάβα της, σπιλώνεται: φασίστας, ακροδεξιός, ρατσιστής, ξενόφοβος ή και χρυσαυγίτης. Οι παραπάνω περιγραφές σημαίνουν έκαστη και «μη αριστερός» ή «μη προοδευτικός».\nΝα το, λοιπόν, το πιστοποιητικό κοινωνικών φρονημάτων! Στόχος των διωκτών, η περιθωριοποίηση του θύματος, η κοινωνική, πολιτική, επαγγελματική του εξόντωση (κάποιοι, με αφορμή την επίθεση στην ποιήτρια, μίλησαν για νέο μακαρθισμό). Ο αυτουργός της στήλης αυτής, τους έχει νιώσει για τα καλά στο πετσί του τους ασφαλίτικους «ελέγχους» κοινωνικών φρονημάτων, right in the middle of the road.\nΚι ας είναι γιός μετανάστριας... Κι ας έγινε πρόσφυγας πολέμου μόλις στα πέντε του... Αλλά είπαμε, οι της αστυνομία σκέψης, δεν σκέφτονται λογικά ή νηφάλια. Όταν μάλιστα δεν έχουν τρόπο να σπιλώσουν ευθέως, αρχίζουν τα «ναι μεν, δεν έχει καμία σχέση με αυτό, αλλά...» Είναι και αυτή μια μέθοδος για να μπει κάποιος στο κάδρο όπως και να έχει και, να καταστεί στόχος, όλοι ξέρουμε ποιών. Αυτών που τους αρέσει να κρύβουν το πρόσωπό τους και να δρουν όπως οι ύαινες.\nΚαι να τα άθλια υπονοούμενα. Σε άρθρα, βιβλία και μερικές φορές και σε ιστολόγια με ανώνυμους διαχειριστές. Α, όλα κι όλα! Προέχει η ισοπεδωτική (και «παγκοσμιοποιητική») κοινωνική μηχανική. Τώρα, αν δημιουργήσουν προβλήματα οι της «προόδου» σε συνανθρώπους και συμπολίτες τους, στοχοποιώντας τους, να μας συμπαθάτε αλλά η παραπάνω σχολή σκέψης, δεν διακρίνεται πολύ για τον ανθρωπισμό της, την ηθική της γενικότερα, τους τρόπους της ή την αισθητική της. Για την ακρίβεια, δεν φημίζεται για τίποτα άλλο πέρα από τον μηδενισμό της και τις εμμονές της.\nΜόνο που με την Κική Δημουλά, φάγανε τα μούτρα τους. Και τα φάγανε άσχημα. Και λουφάξανε. Και αυτό, γιατί εκεί, απλά δεν τους παίρνει. Δεν τους παίρνει με τίποτα, γιατί δεν είναι σε θέση να ισοπεδώσουν αξίες διαχρονικές, που σήμερα λάμπουν ως φάροι ελπίδας και μας δείχνουν το δρόμο της ανάκαμψης και της δημιουργίας. Και η thought police, γύρισε πίσω στα λημέρια της, τσουρουφλισμένη, αποδεκατισμένη, τσακισμένη από την κατακραυγή και την ομόθυμη αντίδραση για την καθόλα αναίτια επίθεση στην ακαδημαϊκό Κική Δημουλά, η οποία χαίρει του σεβασμού όλων των Ελλήνων.\nΌμως, η παραπάνω υπόθεση, ήταν και η αφορμή για να εκδηλωθεί μια αντίδραση στις ολοκληρωτικές μεθόδους μιας ομάδας προσώπων, οι οποίοι το έχουν όντως παρακάνει. ΔΕΝ ΘΑ ΤΟΥΣ ΧΑΡΙΣΟΥΜΕ ΤΗΝ ΕΛΕΥΘΕΡΙΑ ΤΟΥ ΛΟΓΟΥ. ΔΕΝ ΘΑ ΤΗ ΧΑΡΙΣΟΥΜΕ ΣΕ ΚΑΝΕΝΑΝ. ΔΕΝ ΘΑ ΤΟΥΣ ΦΟΒΗΘΟΥΜΕ, ΘΑ ΜΙΛΑΜΕ ΚΑΙ ΑΝ ΘΕΛΟΥΜΕ ΘΑ ΦΩΝΑΖΟΥΜΕ ΚΑΙ ΔΕΝ ΘΑ ΨΕΛΛΙΖΟΥΜΕ.\nΗ ελευθερία είναι κατάκτηση, αλλά είναι πάνω απ’ όλα βίωμα, είναι τρόπος ζωής. Δεν έχει καμία σχέση με το ολοκληρωτικό έκτρωμα της ελευθεριότητας, που όπως η πολιτική ορθότητα, το μόνο που έχει, είναι κανόνες και επιβάλει τον τρόμο της ανηθικότητας και την εξουσία του χάους. Κι ας μην το ομολογεί. Η ελευθερία, είναι αδιαπραγμάτευτη και ιερή, όπως ιερή είναι και η ελεύθερη έκφραση. Αυτή που προσπαθεί η thought police ή αστυνομία σκέψης, να μας στερήσει. «Κουράστηκα να είμαι ‘politically correct’!\nΑφού δεν είμαι ελεύθερος να ζήσω όπως θέλω και δικαιούμαι στην ίδια μου τη χώρα, στην ίδια μου την πόλη, αφήστε με τουλάχιστον να μπορώ να μιλώ... Χωρίς να ξερνάτε πάνω στα λόγια μου – κι ας μην είναι άξια όσο των ποιητών που δεν σας προσκύνησαν!», γράφει σε καταπληκτικό κείμενό του που δημοσιεύτηκε στην ιστοσελίδα aixmi.gr, ο Κώστας Παπαχρήστου.\nΌντως, είναι φοβερό κάποιοι να έχουν ως κύρια συνήθειά τους να ξερνούν πάνω στα λόγια των άλλων. Αήθης μεθοδολογία... Να περιμένουν μια κατ’ αυτούς «φασιστική» ή «ξενόφοβη» διατύπωση για να την πέφτουν κατά κύματα και κατά ριπάς στο θύμα τους. Μόνο που μέσα στην ισοπεδωτική & μηδενιστική τους λογική, δεν αντιλαμβάνονται καμιά φορά ότι κάποια τείχη (όπως πχ αυτά της ευπρέπειας και του αστράτευτου λόγου) είναι ψηλά και άπαρτα, ότι διαχρονικές πορείες καταξίωσης και προσφοράς, δεν σβήνονται έτσι εύκολα, με ένα εμπαθές σχόλιο της κακιάς ώρας. Δεν αντιλαμβάνονται επίσης οι επιτιθέμενοι, ότι εκτίθενται.\nΕίναι δείγμα του μηδενισμού της εποχής μας άνθρωποι με τεράστια προσφορά, να γίνονται βορά των ιδεοληψιών του καθενός. Αυτό σημαίνει ότι δεν υπάρχει πλέον σεβασμός, ότι αναγνωρισμένες διαδρομές καταξιωμένων συνανθρώπων μας, δεν εκτιμώνται από κάποιους, όπως θα έπρεπε να συμβαίνει.\nΗ πολύ «ανθρώπινη» Κική Δημουλά, μια γυναίκα που χαρακτηρίζεται για την απλότητά της, μια γυναίκα η οποία δεν επιδίωξε την προβολή, έχει καταθέσει τα διαπιστευτήριά της. Είναι από το 2002 ακαδημαϊκός, η τρίτη μάλιστα γυναίκα στην ιστορία της Ακαδημίας Αθηνών και της έχουν απονεμηθεί διαχρονικά ένα σωρό βραβεία, τα οποία αν προσπαθήσουμε να τα απαριθμήσουμε, δεν θα προλάβουμε να κλείσουμε το φύλλο (αφήστε που όλο και κάποιο θα ξεχάσουμε).\n«Από τον κόσμο των γρίφων φεύγω ήσυχη.Δεν έχω βλάψει στη ζωή μου αίνιγμα:δεν έλυσα κανένα», έγραψε η Κική Δημουλά. Η Κική Δημουλά, η ποιήτρια που δεν τους προσκύνησε και τώρα εισπράττει τη μήνη τους. Απλά, για να επιβεβαιωθεί για άλλη μια φορά η αγάπη του κόσμου στο πρόσωπό της.


Με το γράμμα του νόμου για το ωράριο στο ΠΕΔΥ - Sinidisi.gr\nΣΥΝΕΙΔΗΣΗ › Αιτωλοακαρνανια › Με το γράμμα του νόμου για το ωράριο στο ΠΕΔΥ\nΜε το γράμμα του νόμου για το ωράριο στο ΠΕΔΥ\n02 Μαΐ 2014 09:35:18 EET\nΔιαμαρτύρονται οι γιατροί του ΠΕΔΥ για το 8ωρο συνεχές ωράριό τους. Μόλις χθες έφτασε στο πολυϊατρείο του Αγρινίου η επίσημη κοινοποίηση της διαμαρτυρίας της πανελλήνιας ομοσπονδίας προς τον Υπουργό Υγείας. 800 γιατροί προσέφυγαν στην δικαιοσύνη και αφού κέρδισαν τις προσωρινές αποφάσεις επέστρεψαν στις θέσεις τους και εργάζονται για 5,5 ώρες στο ΠΕΔΥ ανοίγοντας και τα ιδιωτικά τους ιατρεία. Στον δρόμο που χάραξαν οι 800 και οι γιατροί του ΠΕΔΥ στο Αγρίνιο.\nΜόλις χθες τα πολυϊατρεία του ΠΕΔΥ έλαβαν και επισήμως έγγραφο, το οποίο κοινοποιεί το πρόβλημα που αντιμετωπίζουν, σχετικά με το ωράριό τους, από την στιγμή που λειτούργησε το ΠΕΔΥ στον υπουργό Υγείας Άδωνη Γεωργιάδη. Με το έγγραφο αυτό δηλώνουν την αντίθεσή τους και την αντίδρασή τους, για το 8ωρο συνεχές ωράριό τους το οποίο, όπως καταγγέλλουν αποτελεί παράβαση του άρθρου 22 του Συντάγματος. Επί της ουσίας το έγγραφο αυτό αποσαφηνίζει την θέση των γιατρών απέναντι στον υπουργό Άδωνη Γεωργιάδη και αποτελεί το πρώτο βήμα πίεσης. Όταν λειτουργούσε ο ΕΟΠΥΥ, ο νόμος προέβλεπε ότι θα εργάζονται εκεί 5,5 ώρες, ενώ τους άφηνε το περιθώριο να διατηρούν και να εργάζονται στο ιδιωτικό τους ιατρείο. Πλέον, όποιος γιατρός έχει ενταχθεί στο ιατρικό δυναμικό του ΠΕΔΥ εργάζεται επί ένα 8ωρο συνεχόμενα, ενώ από κάποιο σημείο και έπειτα δεν υπάρχει η υποστήριξη γραμματέων και νοσηλευτικού προσωπικού, ενώ υπάρχει απαγόρευση για την λειτουργία του ιδιωτικού ιατρείου.\nΈνα άλλο θέμα που αντιμετωπίζουν οι γιατροί είναι οι αποδοχές οι οποίες βρίσκονται στο ίδιο επίπεδο με το παρελθόν τη στιγμή που πλέον οι γιατροί δεν έχουν άλλο εισόδημα εκτός από την αμοιβή τους από το ΠΕΔΥ. Συνολικά 800 γιατροί ανά την Ελλάδα προσέφυγαν στην δικαιοσύνη και κέρδισαν μέχρι στιγμής τις προσωρινές αποφάσεις, κάτι που σημαίνει ότι επέστρεψαν στις θέσεις τους και εργάζονται 5,5 ώρες στο ΠΕΔΥ και διατηρούν ταυτόχρονα και το ιδιωτικό τους ιατρείο.\nΣε 2 περίπου μήνες έχει οριστεί να γίνει η τελική δικάσιμος, η οποία αν κερδηθεί από τους 800 ιατρούς, τότε οι γιατροί του πολυϊατρείου του ΠΕΔΥ στο Αγρίνιο θα κινηθούν νομικά για τον ίδιο ακριβώς λόγο, ώστε να κατοχυρώσουν το ωράριό τους και τα εργασιακά δικαιώματά τους με το ίδιο καθεστώς ήταν που εργάζονταν στον ΕΟΠΥΥ και ταυτόχρονα να διατηρούν ανοιχτά το απόγευμα τα ιατρεία τους. Η πρόεδρος των ιατρών του ΠΕΔΥ κ. Κων/να Σιδέρη δηλώνει: «Υπάρχουν πολυϊατρεία με γιατρούς δύο ταχυτήτων, θα κινηθούμε κι εμείς νομικά αν κερδίσουν οι συνάδελφοι στην Αθήνα. Δεν αντέχει και δεν είναι λογικό να εξετάζει ένας γιατρός τουλάχιστον 50 άτομα ημερησίως. Ακόμη δεν έχει υπογραφεί καμία σύμβαση για τα ωράρια με το υπουργείο».


Το Happy Day επιστρέφει... - Tvnea.com ©\nHome / media / Το Happy Day επιστρέφει...\nΤο Happy Day επιστρέφει...\nΜαρία Πρατσή 9/01/2021 01:30:00 μ.μ. media\nΟι Happy Days επιστρέφουν στον Alpha από τη Δευτέρα 6 Σεπτεμβρίου!\nΤο Happy Day, η αγαπημένη τηλεοπτική εκπομπή που πρωτομπήκε στα σπίτια των τηλεθεατών πριν 9 τηλεοπτικές σεζόν και έγινε η πρωινή μας συνήθεια για να ξυπνάμε με χαμόγελο και happy διάθεση… επιστρέφει\nΗ Σταματίνα Τσιμτσιλή από τη Δευτέρα 6 Σεπτεμβρίου θα σας καλημερίζει στις 07:45 και θα δίνει το έναυσμα για μία χαρούμενη ημέρα: «Καλημέρα! Ανοίξτε τα παράθυρα, φτιάξτε τα καφεδάκια σας, καθίστε αναπαυτικά και όλα τα άλλα τα κάνουμε εμείς».\nHappy Day με τη Σταματίνα Τσιμτσιλή, Από τη Δευτέρα 6 Σεπτεμβρίου στις 07:45 π.μ. στον Alpha.\nΤο Happy Day επιστρέφει... Reviewed by Μαρία Πρατσή on 9/01/2021 01:30:00 μ.μ. Rating: 5\nΆρα η εκπομπή θα ξεκινάει τελικά 7.45. Μήπως αυτό σημαίνει ότι και η Καινούργιου θα ξεκινάει γύρω στις 10.30-11; Και θα τελειώνει κατά τις 2; Γιατί δεν νομίζω η Σταματίνα να δεχθεί να περιοριστεί τόσο η διάρκεια.\n1 Σεπτεμβρίου 2021 - 4:08 μ.μ.\nHappy Day 07:45-10:00\nSuper Κατερίνα 10:00-13:00\nStyle Me Up 13:00-14:00\nALPHA Ειδήσεις 14:00-14:50\nT Live 14:50-16:30\nΈχει οριστικοποιηθεί το πρόγραμμα εδώ και καιρό\n1 Σεπτεμβρίου 2021 - 6:15 μ.μ.


Διοργανώσεις Ε.Π.Σ. Χίου 2013–14 - Βικιπαίδεια\nΓια την περίοδο 2013–14, η Ένωση Ποδοσφαιρικών Σωματείων Χίου είναι η διοργανώτρια αρχή, υπεύθυνη για τη διεξαγωγή των καθιερωμένων ποδοσφαιρικών διοργανώσεων, του πρωταθλήματος και του κυπέλλου, στο νομό Χίου.\nΗ πρωταθλήτρια ομάδα της ΕΠΣ Χίου λαμβάνει μέρος στο Πρωτάθλημα Πρωταθλητριών ΕΠΣ, το οποίο διοργανώνεται από την Ελληνική Ποδοσφαιρική Ομοσπονδία (ΕΠΟ), με στόχο την άνοδο στη Γ΄ Εθνική ερασιτεχνική κατηγορία.\nΓια την περίοδο 2013–14, η δομή του πρωταθλήματος της Ε.Π.Σ. Χίου είναι η εξής:\nΣτο θεσμό του κυπέλλου συμμετέχουν τα σωματεία της Ε.Π.Σ. Χίου. Η διοργάνωση ξεκίνησε στις 7 Σεπτεμβρίου του 2013 και ολοκληρώθηκε στις 12 Μαρτίου του 2014 με τον τελικό. Το κύπελλο κατέκτησε ο Α.Π.Π.Σ. Ηρακλής Θυμιανών.\n↑ ΚΑΠ ΕΡΑΣΙΤΕΧΝΩΝ 2013 (archive) epo.gr\n↑ Βαθμολογίες Πρωταθλημάτων (archive) epsxiou.gr\n↑ Πρόγραμμα Αγώνων Περιόδου 2013-2014, Κύπελλο (archive) epsxiou.gr\nΑνακτήθηκε από "https://el.wikipedia.org/w/index.php?title=Διοργανώσεις_Ε.Π.Σ._Χίου_2013–14&oldid=6434823"\nΤελευταία τροποποίηση 18:56, 6 Μαΐου 2017.


Μεγάλη πυρκαγιά μαίνεται κοντά στην Αρεόπολη\nΑρχική Π.Ε. ΛΑΚΩΝΙΑΣ ΔΗΜΟΣ ΑΝΑΤΟΛΙΚΗΣ ΜΑΝΗΣ Μεγάλη πυρκαγιά μαίνεται κοντά στην Αρεόπολη\nΣε εξέλιξη βρίσκεται μεγάλη πυρκαγιά στην Λακωνική Μάνη καταστρέφοντας πυκνόφυτο πευκοδάσος.\nΗ φωτιά ξέσπασε πριν τρία τέταρτα στην περιοχή Δρακουλιάνικα κοντά στην Αρεόπολη. Στην περιοχή έχουν σπεύσει 53 πυροσβέστες με 17 οχήματα και δύο πεζοπόρα τμήματα, ενώ από αέρος επιχειρούν ρίψεις νερού τέσσερα αεροσκάφη και πέντε ελικόπτερα. Η πυρκαγιά είναι μεγάλη, προς το παρόν δεν απειλεί κατοικημένη περιοχή ωστόσο πνέουν άνεμοι εντάσεως τουλάχιστον πέντε μποφόρ, που δυσκολεύουν την προσπάθεια κατάσβεσης. Πάντως, οι αξιωματικοί θεωρούν ότι μέσα στις δύο επόμενες ώρες η φωτιά θα οριοθετηθεί, εκτός εάν αλλάξουν οι καιρικές συνθήκες.\nΗ φωτιά είναι ορατή ακόμα και από την απέναντι μεριά της Μεσσηνίας, από τον Άγιο Ανδρέα και την Κορώνη.\nΠροηγούμενο άρθροΌσα αναφέρει η αστυνομία για τα 32 κρούσματα κορονοϊού στις υπηρεσίες της\nΕπόμενο άρθροΚαταστροφές σε σπίτια στη Μάνη από την πυρκαγιά – Τουλάχιστον τρεις εγκαυματίες


16 Δεκεμβρίου, 2019 – Τμήμα Φιλοσοφίας\nΔΗΜΙΟΣΙΕΥΣΕΙΣ ΑΝΑ ΗΜΕΡΑ 16 Δεκεμβρίου, 2019\nΑΠΟ Μαρία Παππά · Published 16 Δεκεμβρίου, 2019 · Last modified 17 Δεκεμβρίου, 2019\nΕΚΤΑΚΤΟ ΠΡΟΠΤΥΧΙΑΚΟ ΜΑΘΗΜΑ: ΑΡΧΑΙΑ ΦΙΛΟΣΟΦΙΑ Ι [Διδάσκων: Κ.Θ. Πέτσιος], Τετάρτη, 18.12.2019\nΑΠΟ Γραμματεία Τμήματος Φιλοσοφίας · Published 16 Δεκεμβρίου, 2019\nΑνακοίνωση για το μάθημα “Παιδαγωγική Ψυχολογία Ι” (για τους φοιτητές που ακολουθούν το πρόγραμμα του Φ.Π.Ψ.)\nΌσοι φοιτητές ακολουθούν τον Οδηγό Σπουδών του Φ.Π.Ψ. και έχουν ήδη επιτύχει στις εξετάσεις του μαθήματος “Παιδαγωγική Ψυχολογία Ι”, μπορούν να δηλώσουν και να εξεταστούν στο μάθημα “Παιδαγωγικη Ψυχολογία ΙΙ”.\nΑΠΟ Μαρία Παππά · Published 16 Δεκεμβρίου, 2019\nΕΚΤΑΚΤΟ ΠΡΟΠΤΥΧΙΑΚΟ ΜΑΘΗΜΑ: ΝΕΟΤΕΡΗ ΦΙΛΟΣΟΦΙΑ ΙΙ [Διδάσκουσα: Γκ. Μαγγίνη], Τρίτη, 17.12.2019\nΕΚΤΑΚΤΟ ΠΡΟΠΤΥΧΙΑΚΟ ΜΑΘΗΜΑ: ΕΙΔΙΚΑ ΘΕΜΑΤΑ ΑΡΧΑΙΑΣ ΦΙΛΟΣΟΦΙΑΣ ΙΙ: ΣΟΦΙΣΤΕΣ-ΣΩΚΡΑΤΗΣ-EΛΛΑΣΣΟΝΕΣ ΣΩΚΡΑΤΙΚΕΣ ΣΧΟΛΕΣ [Διδάσκουσα: Δρ Χριστίνα Καψιμαλάκου], Τρίτη, 17.12.2019.


Προγνωστικά στοιχήματος για τον αγώνα Ιταλία – Γαλλία στις 1/9/2016 στις 10:00 μ.μ. – The Bet School\nHome / TheBetSchool / Προγνωστικά στοιχήματος για τον αγώνα Ιταλία – Γαλλία στις 1/9/2016 στις 10:00 μ.μ.\nΠρογνωστικά στοιχήματος για τον αγώνα Ιταλία – Γαλλία στις 1/9/2016 στις 10:00 μ.μ.\nΤην Πέμπτη, 1η Σεπτεμβρίου θα πραγματοποιηθούν πολλά φιλικά παιχνίδια, και ένα από αυτά θα είναι η αναμέτρηση των εθνικών Ιταλίας και Γαλλίας. Και οι δύο ομάδες έπαιξαν στο πρόσφατο Euro και οι δύο είχαν καλή απόδοση σε αυτό. Οι Ιταλοί έφθασαν στους προημιτελικούς, όπου στα πέναλτι έχασαν από τους Γερμανούς, τωρινούς παγκόσμιους πρωταθλητές, ενώ οι Γάλλοι κατάφεραν να φτάσουν στον τελικό, αλλά στον αποφασιστικό αγώνα έχασαν από τους Πορτογάλους.\nΟ καινούριος προπονητής της «Squadra Azzurra» είναι ο 68χρονος Giampiero Ventura, ο οποίος πριν είχε εργαστεί αποκλειστικά στους συλλόγους, και η τελευταία θέση εργασίας του ήταν Τορίνο. Ο προπονητής δεν είναι κακός, αλλά χωρίς τρόπαια, έτσι ώστε το μέλλον της ιταλικής ομάδας φαίνεται λίγο τρομακτικό. Εκτός από τον προπονητή, η σύνθεση της «Squadra» δεν έχει αλλάξει πολύ. Είναι σημαντικό να σημειωθεί ότι στους φιλικούς η Ιταλία σπάνια παίζει το “υψος”.\nΜε τον Ντεσάμπ\nΣτο τιμόνι της εθνικής Γαλλίας έμεινε ο Ντιντιέ Ντεσάμπ, ο οποίος δεν μπόρεσε να κερδίσει με την ομάδα του το σπιτικό Euro, και τώρα θα προσπαθήσει να φέρει το «τρικολόρ» στον τελικό του Παγκοσμίου Κυπέλλου του 2018, που θα πραγματοποιηθεί στη Ρωσία. Η σύνθεση της Γαλλίας είναι πολύ αξιοπρεπής, και εκτός έδρας οι “βάτραχοι” ξέρουν να παίξουν. Από τους τρεις τελευταίους εκτός έδρας φιλικούς αγώνες η εθνική Γαλλίας κέρδισε στα δύο.\nΟ Ventura θα χρειαστεί χρόνο για να συνηθίσει στην ιταλική εθνική ομάδα, και είναι απίθανο αυτός ο τεχνικός να μπορέσει να δώσει γρήγορα αποτελέσματα. Ενώ η εθνική Γαλλίας του Ντεσάμπ είναι μια χαρά, υπάρχει υψηλή συνεννόηση μέσα στην ομάδα, η οποία γνωρίζει τις απαιτήσεις του τεχνικού της, έτσι ώστε ο παράγοντας της έδρας δεν πρέπει να εμποδίζει τους ασημένιους πρωταθλητές της Ευρώπης στο επερχόμενο παιχνίδι τουλάχιστον να μην χάσουν. Η δωρεάν μας πρόβλεψη για αυτή τη συνάντηση είναι: η Γαλλία δε θα χάσει με απόδοση 1,42.\n← Previous Story Προγνωστικά στοιχήματος για τον αγώνα Ολλανδία – Ελλάδα στις 1/9/2016 στις 9:45 μ.μ.\nNext Story → Προγνωστικά στοιχήματος για τον αγώνα Λετονία – Λουξεμβούργο στις 2/9/2016 στις 9:45 μ.μ.


O Γιαγιά Τουρέ και η ζωή του στην Τσετσενία: Απαγορεύεται να πάρεις αγκαλιά μια κοπέλα - 10.11.2021, Sputnik Ελλάδα\nO Γιαγιά Τουρέ και η ζωή του στην Τσετσενία: Απαγορεύεται να πάρεις αγκαλιά μια κοπέλα\nΟ Ιβοριανός μίλησε για τα αυστηρά ήθη που επικρατούν στη χώρα στην οποία εργάζεται ως προπονητής στην Αχμάτ Γκρόζνι. 10.11.2021, Sputnik Ελλάδα\nΓια τα περίεργα της ζωής στην Τσετσενία μίλησε ο παλαίμαχος άσος και νυν προπονητής της Αχμάτ Γκρόζνι, Γιάγια Τουρέ.«Είναι αλήθεια πως δεν μπορείς να φορέσεις σορτς στην Τσετσενία! Ναι, ναι! Γι’ αυτό είμαι έτσι ντυμένος. Φοράω παντελόνι και κάλτσες. Και με είδες στο ασανσέρ ήθελα να πάρω αγκαλιά μια κοπέλα για να φωτογραφηθούμε, αλλά απαγορεύεται! Στην Ευρώπη το κάνουν, στη Σαουδική Αραβία μπορεί, στο Ντουμπάι όχι. Εδώ είναι πιο αυστηρά. Πρέπει να συνηθίσεις δεν γίνεται να το αλλάξεις» είπε ο Τουρέ σε συνέντευξη του σε κανάλι στο YouTube.O πρώην άσος της Μπαρτσελόνα, της Σίτι και του Ολυμπιακού υπέγραψε τον Ιούνιο του 2021 μονοετές συμβόλαιο με την ομάδα της Τσετσενίας.\nπροπονητής, τσετσενία, ομάδα, ποδόσφαιρο\n© Sputnik / Alexey Filippov / Μεταφορά στο αρχείο φωτογραφίαςΓιαγιά Τουρέ\nΟ Ιβοριανός μίλησε για τα αυστηρά ήθη που επικρατούν στη χώρα στην οποία εργάζεται ως προπονητής στην Αχμάτ Γκρόζνι.\nΓια τα περίεργα της ζωής στην Τσετσενία μίλησε ο παλαίμαχος άσος και νυν προπονητής της Αχμάτ Γκρόζνι, Γιάγια Τουρέ.\n«Είναι αλήθεια πως δεν μπορείς να φορέσεις σορτς στην Τσετσενία! Ναι, ναι! Γι’ αυτό είμαι έτσι ντυμένος. Φοράω παντελόνι και κάλτσες. Και με είδες στο ασανσέρ ήθελα να πάρω αγκαλιά μια κοπέλα για να φωτογραφηθούμε, αλλά απαγορεύεται!\n2 Απριλίου 2019, 13:22\nΣτην Ευρώπη το κάνουν, στη Σαουδική Αραβία μπορεί, στο Ντουμπάι όχι. Εδώ είναι πιο αυστηρά. Πρέπει να συνηθίσεις δεν γίνεται να το αλλάξεις» είπε ο Τουρέ σε συνέντευξη του σε κανάλι στο YouTube.\nO πρώην άσος της Μπαρτσελόνα, της Σίτι και του Ολυμπιακού υπέγραψε τον Ιούνιο του 2021 μονοετές συμβόλαιο με την ομάδα της Τσετσενίας.


Πού πας χωρίς το πομ πομ σου;\nΑναρτήθηκε από τον/την howareyoumum στις 27 Ιανουαρίου 2017 27 Ιανουαρίου 2017\nΟ φετινός χειμώνας έχει ως σήμα κατατεθέν τα χνουδωτά πομ-πομ, τα οποία τα βρίσκεις από μπρελόκ μέχρι και διακοσμητικά σε παπούτσια. Είναι τόσο κοριτσίστικα που δεν υπάρχει περίπτωση να μπορείς να αντισταθείς, από το να πάρεις ένα κι εσύ.\nΠαρακάτω σου έχω τα πιο οικονομικά πομ πομ της αγοράς, τα οποία μπορείς να τα έχεις σπίτι σου με δωρεάν μεταφορικά.\nΔίχρωμο χνουδωτό πον πον με αλυσίδα\n•Κλείσιμο με γάντζο\nΤιμή: € 2,95\nΑγόρασε το εδώ: http://mikk.ro/iUz\nΠλεκτός σκούφος με στρας\n•Με πον πον\nΑγόρασε το εδώ: http://mikk.ro/iU0\nΧνουδωτό πον πον με αλυσίδα\nΑγόρασε το εδώ: http://mikk.ro/iU2\nFashion Fridayπομ πομσκούφοςμπρελοκμοδα\nΠροηγούμενο άρθρο 10 λόγοι που το παιδί μου άργησε, ξανά, το πρωί στο σχολείο.\nΕπόμενο άρθρο Ποιούς στόχους πρέπει -πραγματικά- να βάλεις σε προτεραιότητα το 2017.


Οικογενειακά ξενοδοχεία σε Βιέννη, Αυστρία | Hotels.com\nΞενοδοχεία - Οικογένεια - Βιέννη\nΟικογένεια ξενοδοχεία στην πόλη Βιέννη\nΣένμπρουνΗ περιοχή αυτή (Σένμπρουν) διαθέτει πολλά αξιοθέατα, όπως: Ανάκτορα Σενμπρούν και Ζωολογικός Κήπος Σενμπρούν.\nΑνάκτορα ΣενμπρούνΑν θέλετε να δείτε τα αξιοθέατα της περιοχής (Hietzing), επισκεφτείτε το ακόλουθο μνημείο: Ανάκτορα Σενμπρούν. Γιατί να μην επισκεφτείτε τον καθεδρικό ναό, τις εκκλησίες και τα μουσεία της περιοχής, για να απολαύσετε τα πολιτιστικά αξιοθέατα; Ξεκινήστε την περιήγησή σας από εδώ! Εδώ (Βιέννη) θα βρείτε και πολλά άλλα σημαντικά σημεία ενδιαφέροντος που ενδεχομένως να θέλετε να δείτε, όπως τα ακόλουθα: Χόμπουργκ (Αυτοκ. Παλάτι), Κρατική Όπερα Βιέννης και Μπελβεντέρε.\nΚαθεδρικός του Αγίου ΣτέφανουΑν θέλετε να δείτε τα αξιοθέατα της περιοχής (Ίνερε Σταντ), επισκεφτείτε το ακόλουθο μνημείο: Καθεδρικός του Αγίου Στέφανου. Γιατί να μην επισκεφτείτε τις γκαλερί τέχνης, τις εκκλησίες και τον καθεδρικό ναό της περιοχής, για να απολαύσετε τα πολιτιστικά αξιοθέατα; Ξεκινήστε την περιήγησή σας από εδώ! Εδώ (Βιέννη) θα βρείτε και πολλά άλλα σημαντικά σημεία ενδιαφέροντος που ενδεχομένως να θέλετε να δείτε, όπως τα ακόλουθα: Χόμπουργκ (Αυτοκ. Παλάτι), Κρατική Όπερα Βιέννης και Μπελβεντέρε.\nΒιέννη: Πώς είναι αυτός ο προορισμός για οικογενειακές διακοπές;\nΑν ψάχνετε τον τέλειο οικογενειακό προορισμό για διακοπές, τι θα λέγατε για αυτόν τον προορισμό (Βιέννη); Εδώ θα βρείτε πολλές ενδιαφέρουσες δραστηριότητες για οικογένειες που σίγουρα θα απολαύσουν και τα παιδιά και οι γονείς τους. Σε αυτόν τον προορισμό (Βιέννη) μπορείτε να απολαύσετε πολλά πράγματα, όπως: μουσεία και καλλιτεχνική σκηνή. Περάστε μια μέρα βλέποντας αξιοθέατα όπως: Spanish Riding School (σχολή), Χόμπουργκ (Αυτοκ. Παλάτι) και Καθεδρικός του Αγίου Στέφανου. Όταν είστε έτοιμοι να ξεκουραστείτε μετά από μια ημέρα διασκέδασης με τα παιδιά, σε αυτόν τον προορισμό (Βιέννη) θα βρείτε πολλά μέρη, για να διαμείνετε, όπως οικογενειακά ξενοδοχεία με πισίνες και ξενοδοχεία με οικογενειακές σουίτες. Υπάρχουν 396 καταλύματα σε αυτόν τον προορισμό (Βιέννη), για να ανακαλύψετε ένα που εσείς και ολόκληρη η οικογένειά σας θα χαρείτε.\nΒιέννη: Ποια είναι τα κατάλληλα μέρη για διαμονή με παιδιά;\nΞενοδοχείο πολυτελείας με μπαρ, κοντά σε: Στάδιο Ernst Happel\n• Δωρεάν κούνιες (κρεβατάκια μωρού) • Εστιατόριο • Εγκαταστάσεις πλυντηρίων • Φροντίδα παιδιών • Κεντρική τοποθεσία\nΞενοδοχείο 4 αστέρων με μπαρ, κοντά σε: Gasometer (χώρος ψυχαγωγίας)\n• Παιδικό μενού • Δωρεάν WiFi στο δωμάτιο • Εγκαταστάσεις πλυντηρίων • Παιδική χαρά • Ευρύχωρα δωμάτια\nΞενοδοχείο στο κέντρο της πόλης, βήματα μόλις από: Κρατική Όπερα Βιέννης\n• Δωρεάν WiFi στο δωμάτιο • Εγκαταστάσεις πλυντηρίων • Δωρεάν είδη από το μίνι μπαρ • Κεντρική τοποθεσία\nΔιαμέρισμα στο κέντρο της πόλης, βήματα μόλις από: Κρατική Όπερα Βιέννης\n• Κουζίνες στα δωμάτια • Δωρεάν WiFi στο δωμάτιο • Φροντίδα παιδιών • Κεντρική τοποθεσία\nΔιαμέρισμα (boutique) με μικρή κουζίνα, κοντά σε: Εκκλησία St. Ruprecht\n• Δωρεάν κούνιες (κρεβατάκια μωρού) • Δωρεάν ίντερνετ στο δωμάτιο • Δωρεάν χρήση ποδηλάτων • Εγκαταστάσεις πλυντηρίων • Κεντρική τοποθεσία\nΒιέννη: Τι μπορώ να δω και να κάνω με τα παιδιά εδώ και στη γύρω περιοχή;\nΘα ανακαλύψετε ότι ο προορισμός αυτός (Βιέννη) και η γύρω περιοχή διαθέτουν πολλά ενδιαφέροντα πράγματα για να δείτε και να κάνετε, ενόσω είστε έξω με τα παιδιά. Ορίστε μερικές ιδέες, για να κάνετε τη διαμονή σας αξέχαστη:\n• Wiener Prater (πάρκο)\n• Πλατεία Δημαρχείου Rathausplatz\n• Χόμπουργκ (Αυτοκ. Παλάτι)\n• Albertina (μουσείο)\n• Spanish Riding School (σχολή)\n• Stephansplatz (πλατεία)


1968: Όταν θέλουμε μπορούμε: Άρης-Ολυμπιακός 4-2! - aris.re\nΟ Άρης στις 6 Ιανουαρίου 1968 φιλοξένησε στα πλαίσια της 14ης αγωνιστικής τον Ολυμπιακό, σε ένα παιχνίδι εξαιρετικής σημασίας. Οι κίτρινοι εκείνη τη σεζόν (1967-68) είχαν κάνει πολύ μεγάλες εμφανίσεις και ήταν ανάμεσα στους βασικούς διεκδικητές του τίτλου, καθώς απείχανε μόλις δύο βαθμούς από τον πρώτο Ολυμπιακό.\nΠέρα από το γεγονός ότι τα ματς εναντίον του Ολυμπιακού είχαν πάντα μια ιδιαίτερη βαρύτητα, αναστάτωση επικρατούσε στις τάξεις του Άρη, για το ότι οι Πειραιώτες είχαν δημιουργήσει μια εξαιρετικά δυσμενή για τον Άρη παράδοση, καθώς δεν είχαν ηττηθεί ποτέ στο γήπεδο Χαριλάου μέχρι τότε. Το ποδαρικό λοιπόν για το 1968, στις 7 Ιανουαρίου, ήταν μια καλή ευκαιρία για να ξεπεράσει ο Άρης τον πρωτοπόρο Ολυμπιακό, βαθμολογικά και ψυχολογικά.\nΟι κίτρινοι παρατάχτηκαν πλήρεις με τους Χρηστίδη, Λαμπρή, Ναλμπάντη, Κεραμιδά, Σεμερτζή, Γριμπελάκο, Κωνσταντινίδη, Δεμίρη, Παπαϊωάννου, Αλεξιάδης και Συρόπουλο. Οι αντίπαλοι τους κατέβηκαν με τους: Αραβαντινό, Παυλίδη, Ζαντέρογλου, Μίληση, Πολυχρονίου, Γκαϊταντζή, Αγγελή, Στολίγκα, Σιδέρη, Γιούτσο και Μποτινό.\nΔιαιτητής του αγώνα ο κύριος Παζαρόπουλος, ενώ στις κερκίδες έγινε χαμός, καθώς παραβρέθηκαν πάνω από 22.000 οπαδοί του Άρη.\nΟι κίτρινοι με θαυμάσια διάταξη, σωστή οργάνωση και μεγάλο πάθος, πήραν από την αρχή τα ηνία του αγώνα. Στο κέντρο κυριάρχησαν οι Κεραμιδάς και Συρόπουλος, από τα πόδια των οποίων περνούσε όλο το παιχνίδι του Άρη. Στην άμυνα δεν υπήρξαν πολλά προβλήματα, με τον Ναλμπάντη να είναι αξεπέραστος. Επιθετικά έλαμψε το αστέρι του Κωνσταντινίδη, ο οποίος ήταν ο κορυφαίος. Από όλη την υπόλοιπη σύνθεση δεν υπήρχαν φυσικά υστερήσαντες.\nΤον χορό των γκολ άνοιξε ο Κωνσταντινίδης με κεφαλιά στο 19’. Είχε προηγηθεί φάση διαρκείας με τον τερματοφύλακα των ερυθρολεύκων να αποκρούει διαδοχικά σουτ των επιθετικών μας. Στην επόμενη φάση, ο συνήθης ύποπτος, Αλεξιάδης, με τον προσφιλή του τρόπο, το ανάποδο ψαλιδάκι, σημειώνει εντυπωσιακά το δεύτερο γκολ. Ο Ολυμπιακός μειώνει στο 26’ με τον Σιδέρη, μετά από αδράνεια της άμυνας των κιτρίνων, αλλά στο 36’ ο Συρόπουλος με τρομερό σουτ έξω από την περιοχή γράφει το 3-1. Το σουτ αυτό, όπως και το πρώτο γκολ του Κωνσταντινίδη, έχουμε την χαρά να τα απολαύσουμε στο βίντεο των επικαίρων της εποχής που συνοδεύει αυτό το κείμενο. Στο ξεκίνημα του δευτέρου μέρους ο Ολυμπιακός αντιδράει και πάλι, μειώνοντας σε 3-2 με σουτ του Γιούτσου, αλλά σύντομα, στο 52’, ο Κωνσταντινίδης με δεύτερο προσωπικό του γκολ, δίνει στην νίκη του Άρη εκτάσεις θριάμβου. Δεν θα αλλάξει τίποτα μέχρι το τέλος και οι κίτρινοι θα βγουν θριαμβευτές, ανεβαίνοντας στην πρώτη θέση της βαθμολογίας, κερδίζοντας τον Ολυμπιακό στην Θεσσαλονίκη, μετά από 22 ολόκληρα χρόνια!\nΈχουμε τη σπάνια ευχαρίστηση να δούμε βίντεο από τον συγκεκριμένο αγώνα, από τα επίκαιρα της εποχής!\nΠηγή: ArisManiaTracker, youtube\n2018-11-06 - 1968: Τελευταία εντός έδρας ήττα για τον Άρη σε ευρωπαϊκό παιχνίδι\n2019-08-01 - 1968: Πεθαίνει ο Καραγιαννίδης Τηλέμαχος, εκ των ιδρυτών του Άρη\n2019-09-11 - 1968: Φτωχή ευρωπαϊκή νίκη επί αδύναμου αντιπάλου\n2018-09-22 - 1968: You just do not live in the same street as Aris!\n2019-03-17 - 1968: Ενθουσίασε ο Άρης, με σπάνιο ποδοσφαιρικό θέαμα και πέντε γκολ


#MENOUMESPITIMEMOTO - Νυχτερινή Περίπολος - Αρχείο Περιοδικού ΜΟΤΟ | MOTOMAG\nΙστορίες της νύχτας με VMAX\nΤου είχε κολλήσει αυτή η ιδέα από τότε που διάβασε για τους τύπους που αφήνουν τα βιβλία τους στα πάρκα για να τα πάρουν άλλοι, άγνωστοι καινούργιοι αναγνώστες. Παρκάρισε το FZX στην γωνία και άφησε το κλειδί επάνω. Το λουκέτο το πέταξε στον κάδο μπροστά και απομακρύνθηκε χωρίς ενδοιασμό, χωρίς να το ξανά σκεφτεί. Θα το άφηνε εκεί να το πάρουν. Η επισκευή του κόστιζε δύο φορές την αξία του και οποιαδήποτε προσπάθεια να το πουλήσει θα τραβούσε πολύ σε χρόνο, μια πολυτέλεια που δεν είχε. Καλύτερα να χρησίμευε σε κάποιον, άλλωστε η χαρά ήταν πολύ μεγάλη για να σκεφτεί το οτιδήποτε, εκείνη τη μέρα είχε αντικαταστήσει το υποκατάστατο με το πραγματικό φάρμακο, είχε παραλάβει το VMAX.\nΤο FZX, "το ανοικτό", το είχε αγοράσει μεταχειρισμένο έχοντας στο μυαλό του το απόλυτο muscle bike, με λεφτά που μάζευε πολύ καιρό, όταν η δουλειά του είχε κανονικό ωράριο και δεν ήταν κοινωνικά κατακριτέα και παράνομη. Δεν την έβλεπε όμως έτσι. Την συγκεκριμένη παρανομία την αντιμετώπιζε ως μικρή επανάσταση απέναντι σε ένα κράτος που νομοθετεί χωρίς σχέδιο, με βάση μόνο το συμφέρον συγκεκριμένων ανθρώπων. Ήταν επίσης η πρώτη του εβδομάδα ως εργένης, η χαρά ήταν διπλή.\nΔύο πράγματα πίστευε ακράδαντα ότι απαγορεύονται αυστηρώς στους εργένηδες, να φοράνε πιτζάμες και να πίνουν μόνοι. Τις πιτζάμες τις έβλεπε σαν το πρώτο βήμα της κατρακύλας όταν δεν είσαι παντρεμένος. Της κατρακύλας που οδηγεί στην μοναξιά. Φόρεσέ τες μία φορά και θα μείνεις για πάντα μόνος, αυτό έλεγε όποτε τύχαινε να επισκεφτεί φίλο του βραδιάτικα απρόσκλητος και να τον βρει με πιτζάμες. Αυτό το τελευταίο, να χτυπά τα κουδούνια μέσα στην νύχτα, συνέβαινε συχνά τον τελευταίο καιρό, από τότε που γνώρισε τον Χρήστο, τον "Όμορφο" όπως τον φώναζαν. Και συνέβαινε εξαιτίας του δεύτερου πράγματος που τον εκνεύριζε στους εργένηδες, να πίνει μόνος του ένα ποτηράκι προσπαθώντας να επιβραδύνει το μυαλό του και να το καταστήσει ανήμπορο να πηδά από το ένα θέμα στο άλλο, κάνοντας συνήθως απαισιόδοξες προβλέψεις για το μέλλον.\nΦοβόταν ότι αν αυτό γίνει συνήθεια θα τον άφηνε μόνο του για μια ζωή, χωρίς να μπορεί να μοιραστεί με κάποιον τις χειρότερες σκέψεις του. Γιατί κέρδιζε δύναμη όταν εκμυστηρευόταν τους προβληματισμούς του, όταν μοιραζόταν τα πράγματα που τον έκαναν να ντρέπεται. Στην αρχή ένιωθε ευάλωτος, αλλά αυτές οι εξομολογήσεις τον γέμιζαν τελικά με ενέργεια και μια απίστευτη δύναμη να αντιμετωπίσει καινούργια προβλήματα, τα παλιά του φαινόντουσαν μετά από αυτό πιο μικρά. Μοναξιά για εκείνον δεν ήταν να μην έχει μια σταθερή γκόμενα, άλλωστε τις μόνιμες σχέσεις τις έβλεπε ως ένα βάρος. Ένα κυριολεκτικό βάρος που τον έκανε να καμπουριάζει, να χάνει σιγά - σιγά το χαμόγελό του και να γίνεται στρυφνός, μέχρι που οι γυναίκες καταλάβαιναν τι συμβαίνει και τον παρατούσαν. Ποτέ δεν είχε ξεκινήσει εκείνος τον χωρισμό, παρόλο που τον είχε αποφασίσει πρώτος, πάντα τον παρατούσαν με δάκρυα στα μάτια εξαιτίας της αλλαγής στη συμπεριφορά του. Περνούσε μία μέρα με ανάμειχτα συναισθήματα απογοήτευσης, λύπης και λύτρωσης, και την επόμενη κιόλας είχε βρει ξανά τον εαυτό του. Όμως αυτό που δεν άντεχε είναι να μην έχει φίλους να κουβεντιάσει, ή απλούστερα ακόμα, να αράξει ο καθένας σε άλλο καναπέ και να κοιτούν αμίλητοι το ταβάνι. Τα τηλέφωνα τα είχε μόνο για αναζήτηση, για να ρωτά τους φίλους που βρίσκονται, και τα βράδια, όταν τελείωνε, να επισκεφτεί τον πρώτο που μπορούσε.\nΓια αυτό δεν καθόταν συχνά στο σπίτι, αυτό άλλωστε το είχε συνυφασμένο με την κούραση. Όταν δεν γυρνούσε στους δρόμους από φιλικό σπίτι σε μπαράκια και από εκεί στο σπίτι κάποιας γκόμενας, έπρεπε να γυρίσει στο δικό του. Και τότε τον περίμεναν ένα σωρό δουλειές, από πλύσιμο ρούχων μέχρι ξεσκόνισμα και σφουγγάρισμα, γιατί παράλληλα δεν του άρεσε να ζει σαν άστεγος σε άσυλο.\nΟ προγραμματισμός ανήκε σε άλλον\nΤην απόφαση για τα σχέδια εκείνης της βραδιάς την είχε πάρει πριν από μέρες. Είχε βάλει στο πρόγραμμα να γυρίσει από νωρίς και να αφοσιωθεί στη φροντίδα του σπιτιού. Όταν τελείωσε, βγαίνοντας με την πετσέτα από το μπάνιο, αποφάσισε για πρώτη φορά να παραβεί τον έναν από τους δύο κανόνες που είχε θεσπίσει για τους εργένηδες, έβαλε στον εαυτό του δυο δάχτυλα Brugal, ένα εξαιρετικό ρούμι παλαίωσης από την Δομινικανή Δημοκρατία, και απλώθηκε στον καναπέ. Του το είχε δώσει ο Χρήστος μετά από το τελευταίο πέσιμο της αστυνομίας για τον τρόπο που χειρίστηκε την υπόθεση, και ήταν από την γωνία στο υπόγειο του μαγαζιού που κρατούσε τα καθαρά ποτά. Δικαιολογήθηκε στον εαυτό του ότι μετά από φασίνα αντίστοιχη που κάνει ένας φοιτητής όταν ετοιμάζεται να υποδεχτεί καινούργια γκόμενα στο άντρο του, ότι είχε κερδίσει το δικαίωμα να παραστρατήσει για μία φορά. Ήταν τότε που χτύπησε το τηλέφωνο, ακριβώς τη στιγμή που ετοιμαζόταν για την πρώτη γουλιά. Δεν αμφέβαλλε ούτε λεπτό πως θα ήταν εκείνος, οι φίλοι του δεν τον έπαιρναν ποτέ τηλέφωνο τόσο αργά. Δεν τον είχαν πάρει ούτε όταν περίμεναν τους γιατρούς να ανοίξουν την πόρτα των επίγοντων, να τους πουν για τον Μάκη, τον νεότερο της παρέας, που είχε φύγει σε μια στροφή με το RR το ίδιο εκείνο βράδυ που το είχε αγοράσει. Ήξεραν πως αν δεν ήταν με κάποιον από την παρέα, τότε θα ήταν είτε σε κάποια δουλειά, είτε με γκόμενα, δύο περιπτώσεις που το τηλέφωνο δεν το σήκωνε ποτέ.\nΔεν κοίταξε καν την οθόνη του κινητού, "έλα Χρήστο" είπε κατευθείαν με φωνή που δεν φανέρωνε τη βαριεστιμάρα που ένιωθε. Σπάνια τον έλεγε "Όμορφο" όπως τον αποκαλούσαν στην πιάτσα, ακόμα και μπροστά του, όσοι είχαν περισσότερο θάρρος. Το κρατούσε για εκείνες τις περιπτώσεις που ήθελε να ζητήσει κάτι, μια χάρη, άλλωστε το έβρισκε πολύ γελοίο σαν παρατσούκλι, γιατί ο Χρήστος ήταν κοντός, με ροζιασμένη μύτη, χοντρές και βαθιές ρυτίδες και δέρμα σκούρο. Ήταν από κάθε άποψη κακάσχημος, και κάπνιζε σαν φουγάρο με τα μωβ, άψυχα χείλια του να έχουν μια μόνιμη κιτρινίλα στο σημείο που κρατούσε το τσιγάρο, ένα χρώμα που είχε καταλάβει και την οδοντοστοιχία του.\nΠιο εύκολα θα άνοιγε τα πόδια της μια γυναίκα σ’ έναν πιγκουίνο στη μέση της Ανταρκτικής, παρά στον Χρήστο πάνω σε μια ξαπλώστρα στην εξωτικές Μαλβίδες κάτω από τους κοκοφοίνικες. Όμως ο Χρήστος ήταν πάντα περιστοιχισμένος από όμορφες γυναίκες, δυο κεφάλια ψηλότερες από αυτόν και με πόδια που τελείωναν στον αφαλό του. Είχε μείνει με το ακουστικό στο χέρι περιμένοντας μια απάντηση, ή ένα βογγητό, καθώς ο Χρήστος τον έπαιρνε συχνά τηλέφωνο βάζοντάς τον να ακούει τις φωνές των διάφορων παρτενέρ του, και την επόμενη μέρα του έδινε λεπτομερή περιγραφή, ενίοτε διανθισμένη από φωτογραφίες και βίντεο. Ήθελε να περηφανεύεται ότι με τα λεφτά του ο "Όμορφος" περνά καλύτερα από τον οποιοδήποτε γυμνασμένο φλούφλη που μερικές πιτσιρίκες τον βλέπουν σαν Θεό. "Εγώ μπορώ να κάνω τη μάνα οποιουδήποτε χλεχλέ να με δει σαν Θεό" άρεσε στον Χρήστο να δηλώνει επιδεικνύοντας ταυτόχρονα το πορτοφόλι του, "και με την κρίση τώρα μπορώ και τον μπαμπά του" συνέχιζε σχεδόν πάντα, ξεσπώντας σε γέλια που γρήγορα γινόντουσαν ένας ξερός, δυνατός βήχας. Περίμενε ακόμα λίγα δευτερόλεπτα στο τηλέφωνο, συνεχίζοντας να είναι σίγουρος ότι πρόκειται για τον Χρήστο και κάποια γκόμενα που έχει δίπλα του, αφού αργούσε να μιλήσει. Τον είχε κουράσει όλο αυτό και είχε ολότελα καταστρέψει την εικόνα του για τις γυναίκες συνολικά. Ήταν όλες πουτάνες, και το επαναλάμβανε συχνά τονίζοντας το "όλες, εκτός από την Αλεξία". Ένα όνομα που οι φίλοι του δεν ήθελαν να ακούν άλλο, ενώ όσοι βρίσκονταν έξω από τον στενό του κύκλο και ζητούσαν διευκρινίσεις δεν έπαιρναν καμία εξήγηση. Ούτε ο Χρήστος ήξερε και ας τον είχε ρωτήσει εκατό φορές.\n"Έλα ρε μαλάκα", του είπε στο τέλος, "ποια έχεις εκεί; Δώσ’ τη να τη δουλέψω λίγο". Το μόνο που πήρε ως απάντηση ήταν ένας αναστεναγμός και κάτι σαν αναφιλητό, τότε κοίταξε για πρώτη φορά την οθόνη του τηλεφώνου, και είδε έναν αριθμό που δεν τον ήξερε, τσέκαρε και την ένδειξη του σήματος για να σιγουρευτεί, σε κλάσματα δευτερολέπτου ξανά ρώτησε:\n"Ποιος είναι γαμώ την τρέλα μου, μίλα!". Ο αναστεναγμός ξανά ακούστηκε, αυτή τη φορά δυνατός και πεντακάθαρος, είχε βγει από χείλια κολλημένα στο τηλέφωνο. Ένας ψίθυρος, δεν κατάλαβε τι έλεγε, και το τηλέφωνο έκλεισε.\nΑνασηκώθηκε και κοίταξε πάλι την οθόνη, το νούμερο ήταν εκεί, μπροστά του, αλλά δεν του θύμιζε τίποτα, η καρδιά του όμως άρχισε να χτυπά δυνατά, κάτι του έλεγε ότι δεν ήταν πλάκα, γιατί να είναι χωρίς απόκρυψη; Πάτησε στην οθόνη για να καλέσει τον αριθμό αλλά εκείνη τη στιγμή ήρθε ένα σύντομο μήνυμα:\n"Θέλω να σου μιλήσω", τέσσερις λέξεις που επέδρασαν στο σφυγμό του πιο άμεσα και από τον V4 μετά τις 6.500 στροφές. Αυτή ήταν. Κλότσησε με δύναμη το τραπεζάκι και έχυσε το ακριβό ρούμι στο πάτωμα. Το θράσος ορισμένων ανθρώπων είναι τόσο υπερβολικό που μπορεί να περάσει το στάδιο που γίνεται αφάνταστα εκνευριστικό και να υπνωτίσει τον άλλο. Άρχισε να ντύνεται με απότομες κινήσεις χωρίς να έχει αποφασίσει πλήρως ότι θα βγει από το σπίτι, είχε περάσει σχεδόν ένας χρόνος από την τελευταία φορά που μίλησαν και τώρα, έτσι ξαφνικά και απρόσκλητα, εισέβαλλε ξανά στη ζωή του.\n"Με ποιο δικαίωμα το κάνουν αυτό οι άνθρωποι;" Αναφωνούσε όσο έβαζε τις μπότες του, "Χα! Και εγώ το ίδιο δεν κάνω; Έτσι δεν συμπεριφέρομαι στους φίλους μου;" Κοίταξε τον εαυτό του στον καθρέφτη και όλο αυτό του φάνηκε πολύ γελοίο, αποφάσισε εκείνη τη στιγμή να θεσπίσει και τρίτο κανόνα για τους εργένηδες, απαγορεύεται να μιλούν στον εαυτό τους δυνατά.\nΚυνήγι των σημείων\nΚατέβηκε τα σκαλιά από τον τρίτο όροφο δύο-δύο, η οικοδομή δεν είχε ασανσέρ, αλλά δεν θα την άλλαζε για τίποτα, όσο παλιά και αν ήταν. Μέσα στην είσοδο υπήρχε μία πόρτα που έβγαζε στον ακάλυπτο και το κλειδί, έπειτα από συμφωνία με τον ιδιοκτήτη, το είχε μόνο αυτός. Με μια τέντα από επάνω και μερικά ράφια στον τοίχο δίπλα στην πόρτα, είχε μεταμορφώσει εκείνο το μέρος σε ένα κρυμμένο γκαράζ για το VMAX. Έμεινε για λίγο εκεί να κοιτά τις αλουμινένιες εισαγωγές, μια συνήθεια που ξεκίνησε από την πρώτη μέρα που την απέκτησε, ποτέ δεν την έβαζε απευθείας μπροστά όσο και να βιαζόταν. Αφιέρωσε μερικά δευτερόλεπτα για να ανατρέξει το βλέμμα πάνω στις καμπύλες της, και ετοιμάστηκε να την πάρει τηλέφωνο, δεν ήξερε πια την διεύθυνσή της. Για δεύτερη φορά εκείνο το βράδυ, δεν πρόλαβε να το κάνει γιατί καθώς το κρατούσε στο χέρι του εκείνο άναψε, αυτή τη φορά ήταν πράγματι ο Χρήστος.\n"Ο μαλάκας ο Ποζιτίδης δεν έκοψε τους μπάτσους, ο δικός του είπε ότι η εντολή για το πέσιμο έρχεται από τα κεντρικά και δεν μπορεί να κάνει κάτι. Σε πόση ώρα θα είσαι στο μαγαζί;" Μπήκε κατευθείαν στο θέμα.\nΟ Χρήστος είχε τρία μεγάλα "μανάβικα", μαγαζιά που λειτουργούσαν σαν internet café αλλά στην ουσία είχαν φρουτάκια. Εκείνος είχε αναλάβει το ταμείο και στα τρία μέχρι που ο Χρήστος του έκανε πρόταση να ανοίξουν συνεταιρικά ένα τέταρτο στην περιοχή του. Το πέσιμο θα γινόταν στο καινούργιο μαγαζί, μια αναπόφευκτη κίνηση των μπάτσων για τα εγκαίνια πριν από λίγες μέρες. Τουλάχιστον τα λεφτά που τους έδιναν δεν πήγαν τελείως χαμένα, τους είχαν προειδοποιήσει.\n"Σε τρία λεπτά, κλείσε". Του την έσπαγαν οι μπάτσοι και το σύστημα, δεν είχαν δικαίωμα να τον κυνηγάνε, δεν αναγνώριζε τον εαυτό του ως παράνομο. Είχαν φτιάξει νόμους που επέτρεπαν στα Καζίνο να έχουν το μονοπώλιο του τζόγου, θεωρούσε λοιπόν πως απλώς ήταν αντικαθεστωτικός και ασκούσε το νόμιμο δικαίωμά του να επιχειρεί σε κάθε κλάδο της οικονομίας. Έβλεπε τον τζόγο σαν έναν από αυτούς και μάλιστα υγιέστερο από το Χρηματιστήριο, "γιατί εκεί παίζεις με τα λεφτά και τις ζωές των άλλων" έλεγε συχνά. Ούτε ένιωθε τύψεις που οι μισοί πελάτες του ήταν συνταξιούχοι που έπαιζαν την πενιχρή τους σύνταξη, ήξερε ακριβώς τι παίρνει ο καθένας και το ελάχιστο με το οποίο μπορούσε να ζήσει, μόλις έβλεπε ότι χάνουν περισσότερα από αυτά που μπορούν να αντέξουν, έστελνε από τον κεντρικό υπολογιστή που είχε στο μπαρ μερικές τρίλιζες και τους επέστρεφε κάποια χρήματα. Όλοι οι παίκτες ήταν γνωστοί ή είχαν συστηθεί από γνωστούς, και φυσικά κανένας υπολογιστής του μαγαζιού δεν έπαιζε στην τύχη, ήταν ελεγχόμενοι από τον ίδιο. Στο μυαλό του τίποτα από όλα αυτά δεν ήταν μεμπτό, ήταν απλά ο τρόπος που λειτουργούσε αυτή η δουλειά, έτσι την έμαθε, έτσι την έκανε. Και τώρα με την κρίση είχε περισσότερη από ποτέ, ο κόσμος στρεφόταν στον τζόγο ψάχνοντας εκεί μια λύση στο οικονομικό του πρόβλημα, στην ουσία απλά το διόγκωνε.\n"Στείλε μου την διεύθυνση, τελειώνω μια δουλειά και έρχομαι", έγραψε σε ένα σύντομο μήνυμα που το έστειλε στο νέο αριθμό. Τσούλησε την VMAX έξω από την είσοδο και την έβαλε μπροστά κάνοντας τους τοίχους των πολυκατοικιών να αντανακλάσουν τον μπάσο μεταλλικό ήχο και να τον στείλουν πίσω στα αυτιά του ακόμα πιο ενισχυμένο. Άνοιξε ελαφρά το γκάζι αλλά το πίσω ελαστικό δεν κρατήθηκε και άφησε μια σύντομη δυνατή τσιρίδα, δεν ήθελε με τίποτα να πάει στο μαγαζί, ο νους του ήταν στο τηλέφωνο, δεν τον ενδιέφερε τίποτα άλλο εκείνη τη στιγμή. Περίμενε μόνο την απάντηση.\nΈμενε ένα δρόμο πάνω από τον περιφερειακό του Πολυγώνου και το μαγαζί ήταν τρεις δρόμους πιο κάτω, ωστόσο έπρεπε να κάνει έναν μεγάλο κύκλο, ούτε με τα πόδια υπήρχε συντομότερος τρόπος, πολεοδομικές αναρχίες. Έβαλε νωρίς τη δευτέρα, έδωσε μια κοφτή γκαζιά και αμέσως άφησε το γκριπ, μετά έδωσε άλλη μία, πιο γερή αυτή τη φορά με όλο το θυμό που ένιωθε, και ο πίσω τροχός ξεκόλλησε απότομα γλιστρώντας στο πλάι μέσα σ’ ένα ανεπαίσθητο λευκό συννεφάκι. Αυτή η μοτοσυκλέτα είχε μια πολύ περίεργη επίδραση, του ανέβαζε την αδρεναλίνη στα ύψη και ταυτόχρονα ξέδινε καλμάροντας τα νεύρα του, ήταν φωτιά και νερό μαζί.\nΈφτασε στο μαγαζί και ζήτησε από τον "αυτοφωράκια" όλες τις εισπράξεις μαζί με το πορτοφόλι του. Όταν θα έρχονταν οι μπάτσοι θα κατίσχυαν λεφτά και το ένα τρίτο των υπολογιστών. Για τους υπολογιστές δεν τον ένοιαζε, ήταν μηδαμινής αξίας, αλλά τα λεφτά ήταν άλλη υπόθεση. Έβαλε εκατόν πενήντα ευρώ στο πορτοφόλι του αυτοφωράκια. "Αύριο το μεσημέρι που θα σε βγάλουν πάρε με τηλέφωνο, θα έρθω να στο δώσω" είπε στο γέρο που με απάθεια καθόταν σε μια πλαστική καρέκλα έξω από την είσοδο. Ήταν ένας αχυράνθρωπος που στην άδεια φαινόταν ως ιδιοκτήτης. Έπαιρνε ένα καλό μισθό για να βρίσκεται εκεί και να πηγαίνει στο αυτόφωρο, ενώ κάθε μέρα που έμενε μέσα είχε και μπόνους, γι’ αυτό χαιρόταν πολύ όταν οι μπάτσοι επισκέπτονταν τα μαγαζιά τις Παρασκευές. Παλιότερα έβρισκε στο τμήμα και κανά φίλο, έπινε τα πρωινά καφέ με το διοικητή, τώρα έβλεπε μόνο αλλοδαπούς με τους οποίους δεν μπορούσε να συνεννοηθεί και ο διοικητής ήταν γυναίκα. Χάλια εποχές.\nΑγρίμι στους δρόμους\nΠεριφερόταν μέσα στο μαγαζί με το κινητό στο χέρι. Ακόμα δεν είχε κάποιο μήνυμα. Οι μπάτσοι διάλεξαν να του την πέσουν την χειρότερη μέρα, μάλλον όχι, εκείνη διάλεξε την χειρότερη, από την άλλη βέβαια όποια μέρα και να έπαιρνε τηλέφωνο αυτομάτως θα γινόταν η χειρότερη. Η οθόνη άναψε και απάντησε αμέσως πριν δει ποιος ήταν, πριν καν ακουστεί ο ήχος.\n"Καλύτερα φύγε από το μαγαζί, διώξε και την Μόνικα, άσε μόνο την Κλειώ. Έρχεται κλιμάκιο, αν έχεις κανένα μεγάλο παίκτη διώξ’ τον και αυτόν όμορφα". Ήταν πάλι η βραχνή φωνή του Χρήστου. "Να σου πω…" τικ-τικ, στο κινητό είχε φτάσει ένα μήνυμα την ώρα που μιλούσαν, με το ζόρι συνέχιζε να ακούει τον Χρήστο χωρίς να του το κλείσει, "πήγαινε από Πετρούπολη μια βόλτα, οι ρωσοπόντιοι λένε ότι δεν συνεννοήθηκες για την προστασία, ζητάνε από εμένα άλλη τιμή. Δεν είπαμε ότι το μαγαζί εκεί θα είναι ξέχωρα, τι μου τα βάζεις σε μένα;"\n"Δεν έβαλα τίποτα σε εσένα, τους είπα να ξέρουν τι ζητάνε, οι εποχές είναι δύσκολες και πάντα είχαμε πρόσωπο, να κάνουν καλύτερη τιμή, τέσσερα μαγαζιά είναι σύνολο"\n"Ναι, τράβα τώρα εξήγησε ότι είναι τρία και ένα μόνο του και μη λες τέτοιες μαλακίες, δώσ’ τους και τίποτα"\n"Κλείσε". Στο μήνυμα η Αλεξία τον παρακαλούσε να την πάρει από ένα μπαρ στην Αθηνάς, γαμώτο, γιατί γίνονται όλα μαζί; Έγνεψε στη Μόνικα, ήταν η νεότερη από τις δύο κοπέλες, την είχε φέρει από ένα μαγαζί του Χρήστου μαζί με τον αυτοφωράκια. Ήταν από μια χώρα που ποτέ δεν την θυμόταν, στο μυαλό του είχε καταγραφεί ως Ρωσίδα. Σε σύγκριση με την Κλειώ, μια σαραντάρα από την Ανατολική Αττική που ο άντρας της την παράτησε, ήταν τυφώνας. Το μάτι της έκοβε και είχε αντίληψη, ήταν η μόνη που μπορούσε να στέλνει τρίλιζες και μπόνους στους παίκτες όταν αυτός δεν ήταν στο μαγαζί, έπρεπε να την προστατεύσει.\nΑνέβηκε στη μοτοσυκλέτα τη στιγμή που δυο αυτοκίνητα με σιδερένιες ζάντες χωρίς τάσια σταματούσαν μπροστά στο μαγαζί. Γαμώτο, έξι άτομα είχαν έρθει, ήταν πολλοί, θα έκαναν ζημιά. Μπορεί και να το σφράγιζαν για λίγο, κανονικά δεν θα έπρεπε να φύγει, θα έπρεπε να μείνει και να το παίξει ευγενής υπάλληλος, να προσπαθήσει να τους καλμάρει και να ελέγξει την κατάσταση, τώρα θα βολόδερναν ανενόχλητοι. Άλλωστε θα έρχονταν συχνά από εδώ και πέρα, δεν γινόταν να χάσει άλλο το βράδυ του. Ξεκίνησε ομαλά και έστριψε στο πρώτο στενό, άνοιξε απότομα την πρώτη και την κράτησε εκεί με το τεράστιο shift light να φωτίζει ολόκληρο το κράνος, σαν φωτορυθμικό που τρεμοπαίζει με την ένταση της μουσικής. Τη μουσική αυτή θα την άκουγαν τώρα οι μπάτσοι. Το λάστιχο τσίριζε περισσότερο από γατί στην πρώτη του γέννα, και οι εξατμίσεις έβγαζαν ένα βουητό πιο τρομακτικό και από τα κέρατα που φυσούσαν οι Βίκινγκς όταν ετοιμαζόταν για επίθεση. Συνέχισε να κρατά την πρώτη στον κόφτη και πίσω του τα φλας των παρκαρισμένων αυτοκινήτων αναβόσβηναν γρήγορα από τους συναγερμούς που χτυπούσαν. Στα αυτιά του δεν έφτανε τίποτα πέρα από τον ήχο του VMAX, αλλά ήξερε ότι τώρα και οι έξι τα άκουγαν όλα μαζί, σε ένα κρεσέντο που θα τους έκανε να κοντοσταθούν και να κοιτούν την είσοδο του μικρού στενού απορημένοι, ίσως να τους έκανε να καρδιοχτυπήσουν κιόλας, όχι ότι είχε σημασία αλλά έτσι, για να καταλάβουν ότι δεν μπορούν να του κάνουν τίποτα.\nΗ δεύτερη ήθελε δύναμη για να κουμπώσει σε αυτές τις στροφές, η τρίτη λιγότερο, ανέβασε όμως κατευθείαν σε τετάρτη, αρκετό κόσμο είχε ξυπνήσει. Πέρασε κάτω από τον Κηφισό και οδηγώντας γρήγορα αλλά σταθερά ανέβηκε την Πετρουπόλεως διασχίζοντας την πλατεία με προσοχή, ήθελε να δει τις μοτοσυκλέτες που ήταν παρκαρισμένες απ’ έξω. Δεν του άρεσε να παίρνει τηλέφωνο όταν ήθελε να συναντήσει κάποιους από αυτούς, αλλά προτιμούσε να εμφανίζεται μπροστά τους. Ήταν ένας τρόπος να δηλώσει ότι παρακολουθεί τα πάντα, ότι βρίσκεται και αυτός στο κατόπι τους, όπως κάνουν αυτοί, ακολουθούσε δικές τους μεθόδους. Ανέβηκε τελικά μέχρι επάνω, κάτω από το παλιό φουγάρο όπου όλες οι Δυτικές συνοικίες κάνουν την πασαρέλα τους. Τίποτα δεν θύμιζε τις παλιές εποχές, τότε που είχε πρωτοπάρει το FZX και είχε ένα από τα πιο αργά μηχανάκια για κόντρες, απέναντι σε μια στρατιά από Hayabusa, γραναζωμένα Duke και superbike του λίτρου. Τώρα που το VMAX ήταν ο απόλυτος άρχοντας, δεν υπήρχε και κάποιος για να τα βάλει μαζί του, ήταν φοβερά εκνευριστικό. Πέρασε από το πάνω παρκινγκ γεμίζοντας την πρώτη, κάνοντας μια παρέα κοριτσιών που ανηφόριζαν για την παρακείμενη καφετέρια να αναπηδήσουν γουρλώνοντας παράλληλα τα μάτια και ανοίγοντας με τρόμο το στόμα. Αυτή η μοτοσυκλέτα μπορεί κυριολεκτικά να τρομοκρατήσει τους περαστικούς, είναι επίσης όμως ένας πολύ καλός τρόπος να φωνάξει κανείς ότι έφτασε, για να βρει έτσι πιο εύκολα αυτούς που ψάχνει. Πράγματι σταμάτησε στο κάτω παρκινγκ ανάμεσα σε χαμηλωμένα αυτοκίνητα και παπάκια, τίποτα δηλαδή που να θυμίζει τον παλιό καλό "στρατό", και αμέσως εμφανίστηκαν "τα παιδιά".\nΟι εξηγήσεις αυτού του είδους γίνονται γρηγορότερα απ’ ότι θα περίμενε κανείς, ιδιαίτερα όταν επισφραγίζεις τα λόγια σου με χαρτονομίσματα. Οι εισπράξεις της ημέρας και ένα πρόσθετο γενναίο ποσό αλλάζουν χέρια, εξασφαλίζοντας έτσι ότι καμία τυχαία μολότοφ δεν θα ξεφύγει προς την είσοδο του νέου μαγαζιού. Ίσα βάρκα, ίσα νερά, πλούσιος δεν πρόκειται να γίνει, τουλάχιστον μέχρι στιγμής εξασφάλισε τη μοτοσυκλέτα που πάντα ονειρευόταν.\nΤο μήνυμα τον επαναφέρει στον αρχικό του προβληματισμό. Δεν θα τον περιμένει για πολύ ακόμα στο μπαρ, και νωρίς το πρωί θα πρέπει να είναι στον Πειραιά. Να δεις που θα πάει στο νησί και από εκεί στην Τουρκία, όπως την πρώτη φορά. Τα νεύρα του επιστρέφουν, τώρα τα έχει κυρίως με τον εαυτό του, γιατί δεν μπορεί να πάρει μια απόφαση, αν θέλει ή όχι να την ξαναδεί. Κατεβαίνει τον μακρύ κατηφορικό δρόμο ανοίγοντας τέρμα τη δευτέρα, ο δρόμος είναι άδειος μέχρι την πλατεία, σχεδόν ένα χιλιόμετρο πιο κάτω, αλλάζει σε τρίτη το γκάζι ανοικτό και ο πίσω τροχός να θέλει να προσπεράσει τον μπροστά, η ευθεία τελειώνει. Κλείνει το γκάζι και τότε γλιστρά περισσότερο, ο άξονας είναι φτιαγμένος για να αντέχει τη θηριώδη δύναμη από τον κινητήρα προς τον τροχό και τώρα αυτό γυρνά μπούμερανγκ, τη στέλνει στον κινητήρα που ουρλιάζοντας ακόμα περισσότερο καταπίνει όση μπορεί και με τη σειρά του τη επιστρέφει πάλι πίσω. Ο πίσω τροχός είναι αδύνατο να σταματήσει το σπινάρισμα, ενώ το γκάζι είναι τελείως κλειστό! Φταίει ο γυάλινος δρόμος, φταίει που προκάλεσε το VMAX με αυτό τον τρόπο. Όταν ανοίγεις την πόρτα και αμολάς τον ταύρο στην αρένα, δεν περιμένεις να του σφυρίξεις όταν χτυπήσει τον ταυρομάχο και τον ρίξει στο χώμα. Δεν υπάρχει επιστροφή, τον ελευθέρωσες πρέπει να τον σκοτώσεις, ή να του εκτονώσεις την ορμή μέχρι να ηρεμήσει. Δεν θα γίνει όποτε θέλεις εσύ. Αυτά έλεγε στον εαυτό του, όσο έβλεπε την στροφή να πλησιάζει και καταριόταν την ώρα και τη στιγμή που το κράτησε παραπάνω ανοικτό απ’ όσο θα έπρεπε. Το ABS τον έσωσε, αυτό και το πλάτος του δρόμου που το εκμεταλλεύτηκε όσο μπορούσε για να σταματήσει πριν αρχίσει η κατηφορική δεξιά της πλατείας και μπει από την τζαμαρία σε κάποια κλειστή καφετέρια.\nΤο αίμα κυλούσε στις φλέβες γρηγορότερα απ΄ ότι η βενζίνη στην εισαγωγή NSR 250 στις 13.000 στροφές, αλλά δεν είχε ηρεμήσει ακόμα, δεν ήθελε να είναι μαζί της και ταυτόχρονα δεν μπορούσε να μην είναι κιόλας. Ένιωθε σαν τον άξονα του VMAX, δυνάμεις αντι-επιστροφής.\nΉταν περασμένες τρεισήμισι και η πόλη, αυτή που κορόιδευε όταν άκουγε να λένε για άλλες ότι ποτέ δεν κοιμούνται, κοιμόταν του καλού καιρού, στους δρόμους δεν κυκλοφορούσε ούτε αδέσποτος σκύλος. Έφτασε στην Ομόνοια πριν το καταλάβει και μέχρι συναντώντας απλώς έναν μονοψήφιο αριθμό ταξί, οι δρόμοι του κέντρου είχαν μετατραπεί σε ένα τεράστιο ταμπλό παιχνιδιού. Χαιρόταν την εκρηκτική επιτάχυνση του VMAX σε κάθε φανάρι και προσπαθούσε να μην σπινάρει τον πίσω τροχό, να κρατήσει σταθερή τη μοτοσυκλέτα για να γευτεί ακόμα μεγαλύτερη δόση από τη δύναμή της, να μην πάει τίποτα χαμένο. Ένα φανάρι νωρίτερα στην Πατησίων είχε τολμήσει να γίνει κόκκινο όταν το μικρό ψηφιακό κοντέρ έδειχνε 172! Λίγα μέτρα πριν είχε ξεκινήσει από στάση αλλά η βαριά μοτοσυκλέτα είχε προλάβει κιόλας να τα συγκεντρώσει όπως ο Σκρουτζ τα νομίσματα όταν του τρυπήσει η τσέπη. Ξαναζήτησε τη βοήθεια του ABS και αυτό με μια μεγάλη ανάδραση του υπέδειξε τις αντοχές του και του είπε να τα βγάλει πέρα μόνος του. Αλλά δεν ήταν, τουλάχιστον όχι εκείνο το βράδυ, το φανάρι έγινε Πράσινο και πριν συμπληρωθεί λεπτό ήταν κιόλας στην Ομόνοια. Εκεί ήταν που συνειδητοποίησε ότι την τρίτη φορά στην ίδια μέρα που θα αψηφήσει την διαβολική δύναμη του VMAX θα έχει τις πιθανότητες εις βάρος του. Κλείνει το γκάζι και περνά μέσα από ένα κέντρο άδειο, δεν υπάρχουν ούτε οι μαύρες που έκαναν παλιότερα πεζοδρόμιο και που συνήθως τον τραβούσαν από το χέρι όταν τολμούσε να κόψει δρόμο διασχίζοντας εκείνες τις οδούς. Ψυχή, πουθενά, ο "Ξένιος Ζευς" κάτι έχει κάνει, ναι. Σήκωσε μια βιτρίνα απλώς. Γιατί όλοι αυτοί είναι εκεί, είναι λίγο παραδίπλα και κρύβονται, δεν έχουν φύγει, δεν αισθάνεται μόνος στο κέντρο, παρόλο που δεν υπάρχει ούτε παρκαρισμένο αυτοκίνητο.\nΤρεις δρόμους πιο κάτω η εικόνα είναι διαφορετική, ο κόσμος ακόμα κυκλοφορεί, υπάρχουν σκουπίδια στους δρόμους. Ξαναγεμίζουν αμέσως μόλις οι οδοκαθαριστές περάσουν, από νέα παιδιά, και τρελαίνεται με την ιδέα ότι το γκέτο πιο πάνω είναι πιο καθαρό. Από την άλλη αυτή η γενιά περνάει τόσο πολλά, επιβιώνει σε ένα κράτος ανύπαρκτο και αυτό τις δίνει πολλές δικαιολογίες, παρκάρει καμιά τριανταριά μέτρα μακριά από το μπαρ που βρίσκεται η Αλεξία, αλλά δεν μπαίνει μέσα. Ο θυμός του επιστρέφει τώρα που κατέβηκε από τη σέλα, ο V4 δεν είναι εκεί για να τον ηρεμήσει και για μια ακόμα φορά τα βάζει με τον εαυτό του. Βλέποντας ένα τσούρμο γυναίκες να κατηφορίζουν προς την Αθηνάς σουρωμένες και φέρνοντας στο μυαλό του ξανά τον Χρήστο, αναμοχλεύει την άποψη που έχει για το γυναικείο φύλο, είναι "όλες φίλε μου, αυτό να θυμάσαι".\nΤη στιγμή που είχε διαλέξει να απεξαρτητοποιηθεί, την είδε να βγαίνει. Τα σκούρα καστανά μαλλιά της έπεφταν ολόισια στους ώμους και τα κόκκινα χείλη της ξεχώριζαν ακόμα περισσότερο από το κίτρινο φωτισμό των λαμπτήρων του δρόμου. Περπατούσε γρήγορα με κοφτά μεγάλα βήματα, κοιτώντας κάτω, φούστα λίγο πάνω από το γόνατο, σακάκι ανοικτό που σταματούσε λίγο κάτω από το στήθος. Δεν είχε αλλάξει καθόλου, τα λεπτά χαρακτηριστικά του προσώπου της έπαιζαν με τις σκιές του σκοτεινού δρόμου, του φάνηκε θλιμμένη. Έστριψε ένα στενό πριν από εκείνον, αν είχε συνεχίσει θα έπεφτε πάνω του, αν είχε σηκώσει το κεφάλι θα τον είχε δει. Μπήκε σε ένα ταξί. Το ήξερε το πρόγραμμά της. Θα πήγαινε σπίτι, όπου και αν ήταν αυτό τώρα, θα άφηνε τον οδηγό να περιμένει και θα κατέβαινε με τα πράγματα, έτοιμη για αναχώρηση, έτσι είχε κάνει την πρώτη φορά.\nΑκολούθησε μαγνητισμένος το ταξί, από μακριά. Το λαμπάκι της βενζίνης είχε ανάψει εδώ και ώρα, ήταν το μόνο πράγμα που μισούσε σε αυτή τη μοτοσυκλέτα, δεν τον ενοχλούσε τίποτα άλλο. Ούτε και ο ιδρώτας που έριχνε για να την μανουβράρει στις ανηφόρες του Πολυγώνου και της Κυψέλης. Το ταξί στρίβει, εκείνος συνεχίζει ευθεία. Έρημοι δρόμοι, 210 το ταχύμετρο στην Πειραιώς, "θα μείνω" σκέφτηκε, στρίβει. Στο βενζινάδικο λύνεται ο γρίφος, μια αποκάλυψη σε ένα τόσο ασυνήθιστο μέρος. Όσο ο υπάλληλος γεμίζει την VMAX αυτός χαζεύει την συλλογή των Royal Enfield του ιδιοκτήτη, την έχει παρκαρισμένη εκεί για να την βλέπει όλος ο κόσμος. Απελευθέρωση, αυτό νιώθει κοιτώντας τις καλογυαλισμένες μοτοσυκλέτες, για έναν περίεργο λόγο η μορφή τους και το γουργούρισμα του VMAX τον ηρεμούν, η άποψη του για τις γυναίκες αλλάζει εκείνη ακριβώς τη στιγμή και αυτόματα, ο θυμός καταλαγιάζει.\nΈχει πάει πέντε και κάτι θα ξημερώσει, και όλη αυτή η ένταση της νύχτας απελευθερώνεται σε κούραση και πείνα. Ο καντινιέρης του μεταφέρει τον πόνο του, τις ουρές που κάποτε σχημάτιζε ο κόσμος μπροστά του, τους τόνους κρέατος που έχει ψήσει τα τελευταία είκοσι χρόνια. Οι δρόμοι έχουν αλλάξει, η πόλη έχει αλλάξει, η χώρα ολόκληρη, έχει τη σοφία των ανθρώπων της νύκτας. Τον χαιρετά, μοιράζεται με τα αδέσποτα το πρωινό του και φεύγει απελευθερώνοντας ήχους της κόλασης, με το shift light να φωτίζει προς τα πίσω την καντίνα και τα αδέσποτα. Ούτε που κατάλαβε πότε έφτασε στον Πειραιά. Ήθελε να πει ένα τελευταίο αντίο, με το δικό του πλέον τρόπο. Στο πλοίο που βγαίνει από το λιμάνι στέλνει τον λυσσασμένο αντίλαλο του Bridgestone που εγκλωβίζεται στα ψηλά χτίρια και απελευθερώνεται προς την θάλασσα. Είναι σίγουρος ότι τον ακούν μέχρι την γέφυρα του πλοίου, είναι σίγουρος ότι τον ακούει εκείνη. Συνοδεύει το πλοίο μέχρι το Πέραμα, καπνός και ουρλιαχτά όλη η παραλιακή ζώνη. Η ένδειξη της βενζίνης φτάνει κιόλας στην μέση, ειπώθηκαν αυτά που έπρεπε το πλοίο έχει αναχωρήσει πλέον, το πολυπόθητο τέλος έφτασε. Το μοναδικό σημείο της πόλης που δεν κοιμάται αυτή την ώρα είναι μπροστά του, οι γερανοί δουλεύουν και υπάρχει ζωή. Τεράστια μηχανήματα που μεταφέρουν κοντέινερ που σηκώνουν τόνους ολόκληρους. Έχει και αυτός ένα τέτοιο, σηκώνει τόνους θυμού, σκέψεις και ενοχές και τις απελευθερώνει στο πίσω λάστιχο και από εκεί της γειώνει στο έδαφος. Η επόμενη μέρα θα είναι πολύ πιο ήρεμη τώρα, το VMAX σαν γυμνασμένο ντόπερμαν κάθεται στα πόδια του κυρίου πιστός φίλος, "μπααα... δεν υπάρχει πουθενά μοναξιά".


Η κακή σχέση του αλκοόλ με το σεξ\nΠρώτη καταχώρηση: Κυριακή, 22 Νοεμβρίου 2015, 07:44\nΑντίθετα με την κυρίαρχη πεποίθηση, το αλκοόλ όχι μόνο δεν είναι αφροδισιακό, αλλά μπορεί να αναστείλει την ικανότητα του άνδρα να διατηρήσει τη στύση του και να φτάσει σε οργασμό. Είναι αλήθεια, βέβαια, ότι το αλκοόλ μπορεί να βοηθήσει τα άτομα στο να ξεπεράσουν τις σεξουαλικές τους αναστολές και τα άγχη τους. Όταν όμως καταναλώνεται σε μεγάλες δόσεις φαίνεται ότι έχει αρνητικές επιπτώσεις στη στυτική λειτουργία.\nΣύμφωνα, λοιπόν, με τους ειδικούς της MayoClinic, η υπερβολική κατανάλωση αλκοόλ μειώνει την ικανότητα του εγκεφάλου να πάρει το μήνυμα του σεξουαλικού ερεθισμού, όπως ακριβώς συμβαίνει με τα αντικαταθλιπτικά φάρμακα. Το αλκοόλ έχει άμεση επίπτωση στο πέος επηρεάζοντας μέρη του νευρικού συστήματος που είναι βασικά για λειτουργίες όπως η σεξουαλική διέγερση, ο οργασμός, η αναπνοή, η κυκλοφορία του αίματος και η ευαισθησία των νευρικών απολήξεων.\nΣε σχέση με την κυκλοφορία του αίματος, το αλκοόλ προκαλεί τη σύσπαση των αιμοφόρων αγγείων με αποτέλεσμα να επηρεάζεται η κυκλοφορία του αίματος και ο τρόπος που εισέρχεται στο πέος και εξέρχεται από αυτό. Μια καλή κυκλοφορία του αίματος μπορεί να ρυθμίσει τη χαλάρωση και τη σύσπαση του πέους, έτσι ώστε ο άνδρας να είναι ικανός για επίτευξη και διατήρηση της στύσης. Χωρίς την καλή κυκλοφορία του αίματος το πέος θα παρέμενε χαλαρό ανεξάρτητα από την επιθυμία του άνδρα.\nΜια μελέτη του 2009 που δημοσιεύτηκε στο JournalofSexualMedicine βρήκε ότι ο μειωμένος όγκος σωματικών υγρών σε συνδυασμό με ένα κατασταλμένο νευρικό σύστημα οδηγούν σε διαταραχές της σεξουαλική επίδοσης. Αυτό συμβαίνει γιατί το αλκοόλ μπορεί να αφυδατώσει το σώμα και να μειώσει τον όγκο του αίματος, ενώ παράλληλα αυξάνει τα επίπεδα της ορμόνης που σχετίζεται με τη στυτική δυσλειτουργία, της αγγειοτενσίνης. Για την εύρυθμη λειτουργία του σώματος είναι απαραίτητη η κατάλληλη ενυδάτωση, καθώς οι πιο σημαντικές βιολογικές λειτουργίες χρησιμοποιούν μόρια νερού.\nΓια να αποφύγει κανείς τις αρνητικές επιπτώσεις του αλκοόλ στη σεξουαλική του λειτουργία δεν χρειάζεται να σταματήσει εντελώς την κατανάλωσή του, αλλά να πίνει με μέτρο. Η μέτρια κατανάλωση προσδιορίζεται ως η κατανάλωση μέχρι δυο ποτών ημερησίως για τους άνδρες και ενός ποτού για τις γυναίκες. Το ανθρώπινο ήπαρ μπορεί να μεταβολίσει μέχρι 30 ml αλκοόλ σε μία ώρα. Η παραπάνω κατανάλωση θα προκαλέσει κορεσμό στο σύστημα και τα επίπεδα του αλκοόλ θα αυξάνονται στο αίμα και στους ιστούς μέχρι το ήπαρ να είναι έτοιμο να μεταβολίσει άλλη ποσότητα. Μέχρι τότε τα επίπεδα του αλκοόλ θα παραμένουν υψηλά επηρεάζοντας τις διάφορες λειτουργίες του οργανισμού.\nΑπό την άλλη, η μέτρια κατανάλωση αλκοόλ μπορεί να είναι ευεργετική για την υγεία της καρδιάς και επομένως και για τη σεξουαλική ζωή. Μια μελέτη του 2004 βρήκε ότι η μέτρια κατανάλωση αλκοόλ σχετίζεται με μειωμένη θνησιμότητα από καρδιαγγειακά νοσήματα, εξαιτίας των αντιοξειδωτικών ιδιοτήτων των αλκοολούχων ροφημάτων. Οι πολυφαινόλες, μια ομάδα ουσιών στις όποιες περιλαμβάνονται οι τανίνες και οι ανθοκυανίνες, που περιέχουν τα αλκοολούχα ποτά βρέθηκε ότι μπορεί να αλλάξουν το λιπιδαιμικό προφίλ, να μειώσουν το σχηματισμό θρομβώσεων, να αυξησουν την ινωδόλυση, να αναστείλουν τη λειτουργία των αιμοπεταλίων και να αυξήσουν τα επίπεδα του νιτρικού οξειδίου. Οι αλλαγές αυτές είναι πολύ σημαντικές για τη σεξουαλική λειτουργία, από της στιγμή που τα αγγειακά νοσήματα συνήθως προκαλούν στυτική δυσλειτουργία.\nΣτα αγγλικά η αρνητική επίδραση του αλκοόλ στη στύση ονομάζεται επίσης και «Whiskeypenus», χωρίς αυτό να σημαίνει ότι μόνο το whiskey ευθύνεται για τα προβλήματα στη σεξουαλική επίδοση. Δεν έχει σημασία ο τύπος του αλκοολούχου ποτού, αλλά κυρίως η ποσότητα που καταναλώνεται. Πιο συγκεκριμένα, η επίδραση του αλκοόλ στον οργανισμό είναι συνάρτηση των επιπέδων αλκοόλ στο αίμα, της προηγηθείσας πρόσληψης τροφής καθώς και του σωματικού βάρους του ατόμου.\nΟι ειδικοί προτείνουν την αντικατάσταση ενός δεύτερου ή ενός τρίτου ποτού με ένα ποτήρι νερό πριν τη σεξουαλική δραστηριότητα, έτσι ώστε να αντιμετωπιστούν οι επιπτώσεις της αφυδάτωσης. Επίσης τονίζουν πως εάν κάποιος έχει πιει λίγο παραπάνω καλό είναι να επιστρέψει με ασφάλεια στο σπίτι και να μην προχωρήσει στη σεξουαλική πράξη.\nΤελευταία ενημέρωση: Κυριακή, 22 Νοεμβρίου 2015, 08:10


Τι δεν έφερε ο Αγιος Βασίλης\n4/1/2001 3:42:07 μμ\nΒρε κάτι επιθυμίες...\nΜερικά πράγματα είναι λογικά. Εντάξει ο ttaska θέλει ποτά (τι πιο φυσικό), ο xirouhator θέλει λεφτά, γυναίκες, αυτοκίνητα, δόξα, πολιτικές θέσεις ... κι αυτό αναμενόμενο.\nΑλλά ο yvotsis να θέλει πλαστική κουκλίτσα; Αυτό όντως ήταν έξω από τις προβλέψεις. Για σκέψου δηλαδή, ο άλλοτε ηθικός, χαμηλών τόνων, πράος, καλοκάγαθος, λεπτός χαρακτήρας εμφανίζει ξαφνικά εντυπωσιακά βίτσια και κρυφές επιθυμίες οι οποίες χρήζουν ψυχανάλησης.\nΤι να πούμε αλήθεια, ίσως επηρεάστηκε από την απουσία της κοπέλας του στην κρύα Γερμανία κατά τις ημέρες των εορτών. Ίσως πάλι ο προηγούμενος χαρακτήρας του φίλου είχε τις ρίζες του ακριβώς στην καταπίεση των γεννετήσιων ενστίκτων των, τα οποία εκδηλώθηκαν με την προσωρινή απουσία της κοπέλας του.\nΣε κάθε περίπτωση yvotsi, προχώρα και εκφράσου ελεύθερα, αγόρασε κουκλίτσα φουσκωτή, βιντεοκασσέτες, χρωματιστά σκουφάκια και ό,τι άλλο κρίνεις σκόπιμο ώστε να απελευθερώσεις το κτήνος που κρίβεις μέσα σου. Αν δε σου τα έφερε ήδη ο Άγιος Βασίλης, μην περιμένεις για του χρόνου, πήγαινε σε ένα κατάλληλο κατάστημα και εφοδιάσου με τα απαραίτητα σύνεργα. Και μην ανησυχείς, η Βίκυ από ό,τι ξέρω δεν μπαίνει στο site.\nΥ.Γ.: Κάθε ομοιότητα με πραγματικά πρόσωπα και πράγματα είναι καθαρώς συμπτωματική.


Μεϊμαράκης: Συμπίπτουμε με Κυριάκο, θα προχωρήσουμε σε κοινή κατεύθυνση\nΑπό τη συνάντηση του κ. Μητσοτάκη με τον κ. Μεϊμαράκη. Φωτογραφία: Γραφείο Τύπου ΝΔ/Δημήτρης Παπαμήτσος.\nΑΘΗΝΑ. «Ηταν μια ειλικρινή συζήτηση σε καλό κλίμα. Συμπίπτουμε και θα προχωρήσουμε σε κοινή κατεύθυνση», ανέφερε ο Βαγγέλης Μεϊμαράκης συνομιλώντας με δημοσιογράφους αμέσως μετά τη συνάντησή του με τον Κυριάκο Μητσοτάκη.\nΟ νυν και ο πρώην πρόεδρος της ΝΔ είχαν συνάντηση για παραπάνω από μια ώρα στο γραφείο του κ. Μητσοτάκη στη Βουλή και όταν ολοκληρώθηκε οι δημοσιογράφοι ρώτησαν τον κ. Μεϊμαράκη αν τα βρήκαν μεταξύ τους. «Δεν χάσαμε τίποτα. Η χώρα είναι σε πολύ κρίσιμη καμπή και σταυροδρόμι για να ασχοληθούμε με κουτσομπολιά και παραπολιτική», απάντησε ο κ. Μεϊμαράκης και αστειευόμενος πρόσθεσε: «Μου πρότεινε εθνική συνεννόηση για να λύσουμε το πρόβλημα του Τσακαλώτου να βγει με την Σκάρλετ (σ.σ. Γιόχανσον) αλλά του είπα ο καθένας τα λύνει μόνος του αυτά…».\nΑπαντώντας σε απανωτές σχετικές ερωτήσεις των δημοσιογράφων, ο πρώην πρόεδρος της ΝΔ επανέλαβε: «Η χώρα είναι σε πολύ κρίσιμο σταυροδρόμι. Ολα τα θέματα είναι ανοικτά. Τα εθνικά, η διαπραγμάτευση, η αξιολόγηση. Αυτά είναι τα ζητήματα που μας απασχολούν». Είπε, επίσης, ότι γίνονται συχνά τέτοιες συναντήσεις, ενώ σε ερώτηση αν συζήτησαν για όσα γράφτηκαν στον Τύπο την περασμένη εβδομάδα, μετά από άλλη κουβέντα που είχε ο κ. Μεϊμαράκης με δημοσιογράφους, ο πρώην πρόεδρος της ΝΔ απάντησε: «Ούτε καν τα συζητάμε αυτά…».\nΓια τη στάση της ΝΔ όταν έρθει το πακέτο των μέτρων στη Βουλή ο Βαγγέλης Μεϊμαράκης ανέφερε: «Εφόσον ο Τσίπρας δεν προχώρησε σε εθνική ομάδα διαπραγμάτευσης, αναλαμβάνει την αποκλειστική ευθύνη και εμείς δεν θα τα ψηφίσουμε. Το έχω πει από τότε που ήμουν πρόεδρος. Η κυβέρνηση οφείλει να φέρει το πακέτο και να προχωρήσει. Η χώρα σέρνεται. Το θέμα είναι αν θα τα ψηφίσουμε εμείς; Το θέμα είναι ότι οι Τσίπρας και Καμμένος αποδέχτηκαν να ολοκληρώσουν το πακέτο και να βγάλουν τη χώρα στις αγορές. Οταν είπαμε για εθνική ομάδα αρνήθηκαν. Δεν υπάρχει λοιπόν θέμα».\nΣε ερώτηση αν φοβάται ότι θα επαναληφθεί ό,τι συνέβη το 2015, είπε: «Οι παράμετροι δεν είναι ίδιοι με το 2015. Τότε δεν υπήρχε συμφωνία. Και να κλείσει αξιολόγηση η χώρα θα σέρνεται…».\nΤέλος, σε σχέση με το αίτημα της ΝΔ για εκλογές ο κ. Μεϊμαράκης είπε πως και ο ίδιος θέλει να φύγει ο Αλέξης Τσίπρας, όπως λένε και άλλα στελέχη της ΝΔ. «Μέχρι να φύγει τι να κάνουμε; Δεν μπορούμε να το επιβάλλουμε. Για τη χώρα προτάσσεται να κλείσει η αξιολόγηση», συμπλήρωσε.\nO Κυριάκος στην πλατεία Βικτωρίας για την «Ελπίδος 2030»\nΗ Νέα Δημοκρατία σε τροχιά αυτοδυναμίας


Όχι άλλα αθώα θύματα - Ανδρέας Παπαμιμίκος\nHome / Uncategorized / Όχι άλλα αθώα θύματα\nΌχι άλλα αθώα θύματα\nΗ Ελλάδα νιώθει για ακόμη μία φορά τα τελευταία 35 χρόνια τον πόνο από την πληγή της τρομοκρατίας.\nΈνας νέος άνθρωπος 15 ετών, που αναζήτησε ένα καλύτερο μέλλον στη χώρα μας, έχασε τη ζωή του από το μίσος κάποιων για τη δημοκρατία.\nΗ κοινωνία μας συνεχίζει να ζει με το φόβο και η ανάγκη για κοινωνική ειρήνη και προστασία των πολιτών είναι πιο επιτακτική από ποτέ. Η ασυδοσία και οι αναχρονιστικές αντιλήψεις ορισμένων κύκλων που επιβουλεύονται τη Δημοκρατία, που αδιαφορούν για τις ανθρώπινες ζωές που χάνονται άδικα, δεν μπορούν και δεν πρέπει να έχουν θέση στην Ελλάδα του 2010. 36 χρόνια μετά τη μεταπολίτευση το ελληνικό Κράτος παραμένει ένα από τα ελάχιστα σύγχρονα ευρωπαϊκά που αντιμετωπίζει αυτής της μορφής την επίθεση ενάντια στο ύψιστο αγαθό της Ελευθερίας. Η Ελευθερία και η Δημοκρατία όμως σ’ αυτόν τον τόπο είναι αδιαπραγμάτευτες. Ο τρόμος δεν έχει θέση ούτε στη ζωή, ούτε στα όνειρα μας.\nΟι νέοι θα πρέπει να είμαστε στην πρώτη γραμμή στον αγώνα ενάντια στην τρομοκρατία και σε όσους την υποστηρίζουν, επιμένοντας πολιτικά για μια ανοιχτή, ελεύθερη και δημοκρατική κοινωνία, σε μια καλύτερη και ασφαλέστερη κοινωνία για όλους.\nΗ κυβέρνηση θα πρέπει να πάρει επιτέλους μέτρα για την ασφάλεια όλων, μέτρα αποτελεσματικά που θα δώσουν τέλος στις αλλεπάλληλες βομβιστικές επιθέσεις των τελευταίων μηνών, ώστε να μην θρηνήσουμε άλλα αθώα θύματα.\n← Previous Story Σημεία απο την Ομιλία μου στο Προσυνέδριο της Πάτρας\nNext Story → Δεν θα δεχθώ τον αποκλεισμό των Ελλήνων του Εξωτερικού απο τις εκλογές της Ο.Ν.ΝΕ.Δ.


Home/ΑΘΛΗΤΙΚΑ/Θρήνος στην Αργεντινή για τον Μαραντόνα: Στους δρόμους ο κόσμος κλαίει για τον μεγάλο άσο\nΗ Αργεντινή θρηνεί τον θάνατο του σπουδαίου Ντιέγκο Μαραντόνα, ενός ανθρώπου που λατρεύτηκε όσο κανείς άλλος στη χώρα. Αλλωστε ο Μαραντόνα για τους συμπατριώτες του δεν ήταν απλά ο καλύτερος ποδοσφαιριστής αλλά ένας… θεός επί γης. Η είδηση της απώλειάς τουέχει συγκλονίσει όλη τη χώρα, απ’ άκρη σ’ άκρη, καθώς ο Ντιέγκο δεν… ανήκε σε μια ομάδα, έστω κι αν η Μπόκα Τζούνιορς ήταν η μεγάλη του αγάπη, αλλά σε ολόκληρη την Αργεντινή. Ενδεικτικό είναι ότι η κυβέρνηση κήρυξε τριήμερο πένθος για να τιμηθεί η μνήμη του Μαραντόνα.\nΣυγκλονιστική είναι η στιγμή που κατέγραψε ο τηλεοπτικός φακός και δείχνει ένα παιδάκι με τη μητέρα του αγκαλιασμένοι να κλαίνε για την απώλεια του Μαραντόνα έξω από το γήπεδο της Μπόκα, όπου πολλοί έσπευσαν να αφήσουν ένα λουλούδι


Hyundai Kona με έκπτωση και αχτύπητη τιμή! - AutoGreekNews\nΑρχική » Hyundai Kona με έκπτωση και αχτύπητη τιμή!\nHyundai Kona με έκπτωση και αχτύπητη τιμή!\nΜπορεί η κατηγορία των SUV να επελαύνει δυναμικά σε ότι αφορά τη μάχη των πωλήσεων, ωστόσο υπάρχουν μερικά μοντέλα που πραγματικά κατορθώνουν να ξεχωρίσουν. Ένα εξ αυτών είναι το Hyundai Kona με τα πολλά προτερήματα, όπως είναι ο πλούσιος εξοπλισμός σε συνάρτηση με την ασυναγώνιστη τιμή του.\n10+1 λόγοι αγοράς του Hyundai Tucson!\nΤο Hyundai Kona αδιαμφισβήτητα είναι από τα πιο ολοκληρωμένα και ξεχωριστά SUV που μπορεί να αποκτήσει κανείς. Το έντονο ρύγχος, τα αιχμηρά φωτιστικά σώματα συνδυαστικά με το μεγάλο κεντρικό αεραγωγό, δημιουργούν ένα πολύ μοντέρνο σύνολο, που χαίρεσαι να το βλέπεις, αλλά και να το οδηγείς. Όλα τα παραπάνω και πολλά ακόμα προσφέρονται στην άκρως λογική τιμή των 18.590 ευρώ (με την έκπτωση των 500 ευρώ) για την έκδοση Exclusive.\nΑναλυτικότερα στη συγκεκριμένη έκδοση προσφέρονται τα εξής: 6 αερόσακοι, αυτόνομη πέδηση, διατήρηση λωρίδας, υποβοήθηση εκκίνησης σε ανηφόρα, προειδοποίηση επικείμενης πρόσκρουσης, αυτόματη λειτουργία φώτων, air condition, ηλεκτρικοί καθρέπτες, ηλεκτρικά παράθυρα εμπρός – πίσω, δερμάτινο τιμόνι και επιλογέας ταχυτήτων. Στάνταρ είναι το infotainment με οθόνη αφής 8 ιντσών, οθόνη 4,2 ιντσών στον πίνακα οργάνων, κάμερα οπισθοπορείας με δυναμικές γραμμές καθοδήγησης, ζάντες αλουμινίου 16 ιντσών και πολλά ακόμα!\nΛίρα 100 το Hyundai Bayon 1.0 T-GDi 100 hp\nΗ απόκτηση όμως ενός Kona έχει ακόμα μεγαλύτερο δέλεαρ, αυτό των after sales παροχών της μάρκας που περιλαμβάνουν: 5 χρόνια εργοστασιακή εγγύηση, 5ετή δωρεάν οδική βοήθεια και αντίστοιχης διάρκειας ετήσιο τεχνικό έλεγχο και εγγύηση βαφής.\nΣτιβαρή κι εργονομική καμπίνα!\nΗ ανανέωση που συντελέστηκε πρόσφατα στο Hyundai Kona, πέρα από το φρεσκάρισμα της εξωτερικής εμφάνισης αναβάθμισε και την εικόνα του εσωτερικού. Τα συμπαγή και στιβαρής συναρμογής υλικά δεν αφήνουν το παραμικρό περιθώριο, πως το σύνολο της κατασκευής θα αντέξει στο πέρασμα των ετών. Ο οδηγός κάθεται αναπαυτικά και έχει εύκολο έλεγχο όλων των χειριστηρίων, ενώ οι διάφορες θήκες ευνοούν την πρακτικότητα. Στον τομέα των χώρων, η καμπίνα του Kona είναι σε θέση να εξυπηρετήσει χωρίς παραχωρήσεις τέσσερα ενήλικα άτομα, με τα 374 λίτρα του πορτ μπαγκάζ να ικανοποιούν.\nΜπριόζικο μηχανικό σύνολο, βράχος στο δρόμο!\nΑκόμα ένα δυνατό χαρτί του Hyundai Kona, είναι ο 1.0 T-GDi κινητήρας του. Ο turbo των 998 κ.εκ. αποδίδει 120 ίππους και 172 Nm ροπής στις 1.500-4.000 σ.α.λ. και διακρίνεται για το μεστό τράβηγμά του από το χαμηλό φάσμα στροφών. Επιπλέον, κρύβει εξαιρετικά την 3κύλινδρη υπόστασή του, αφού ο οδηγός δεν ενοχλείται από μηχανικούς θορύβους και κραδασμούς. Ταυτόχρονα επιτυγχάνει σβέλτες επιδόσεις (0-100 χλμ./ώρα σε 11,5 δλ., 181 χλμ./ώρα τελικής ταχύτητας), με εργοστασιακή μεικτή κατανάλωση 5,8 λτ./100 χλμ. και εκπομπές CO2 132 γρ./χλμ.\nΣε κάθε είδους διαδρομή το Hyundai Kona εμφανίζεται ευέλικτο και εύκολο στους χειρισμούς, όντας παράλληλα ασφαλές κι ευθύβολο. Η ανάρτηση με τη σφιχτή ρύθμιση κρατάει τις κλίσεις του αμαξώματος σε λογικά πλαίσια, δίχως να ταλαιπωρεί τους επιβάτες. Παράλληλα διατηρεί το Kona εντός της προεπιλεγμένης πορείας στις στροφές, ενώ στις ευθείες χαρίζει πολύ καλή σταθερότητα στο αμάξωμα με τα 170 χλστ. απόστασης από το έδαφος.\nTags: Hyundai SUV Hyundai Kona Αφιερώματα\nΑυτό είναι το νέο «παιχνίδι» του Ken Block Η τελειότητα της Maserati MC20 δια χειρός Μπέκαμ!


Τέσσερις μήνες απλήρωτοι οι εργαζόμενοι και 15 μέρες κατάληψη στο δημοτικό γυμναστήριο Αγ. Στεφάνου | bantito\nΤέσσερις μήνες απλήρωτοι οι εργαζόμενοι και 15 μέρες κατάληψη στο δημοτικό γυμναστήριο Αγ. Στεφάνου\nΑπό τις 20/10/2011 έως και σήμερα, δουλεύουμε χωρίς διακοπή απλήρωτοι και ανασφάλιστοι προσφέροντας τις υπηρεσίες μας…\nστο δημοτικό γυμναστήριο του Αγ. Στεφάνου στον ενιαίο δήμο Διόνυσου προκειμένου να μην κλείσει. Δουλεύαμε με την προϋπόθεση ότι από εβδομάδα σε εβδομάδα θα πληρωθούμε αλλά και ότι θα υπογράψουμε και τις νέες συμβάσεις εργασίας που έρχονταν. Μετά από πολλές προσπάθειες δίκες μας, του σωματείου εργαζομένων του Δήμου και των αθλούμενων, με αλλεπάλληλες επιστολές και οχλήσεις στον πρόεδρο του Νομικού Προσώπου Άθλησης και Νεολαίας αλλά και στον δήμαρχο, καταφέραμε να τεθεί ως θέμα προ ημερήσιας διάταξης στο Δημοτικό Συμβούλιο όπου ζητήσαμε άμεση λύση στην οικονομική, ηθική και εργασιακή μας εξαθλίωση.\nΗ απάντηση στο εργασιακό μας μέλλον ήταν ότι θα προκηρυχθούν νέες θέσεις γυμναστών μέσω ΑΣΕΠ και μπορούμε να συνεχίσουμε να δουλεύουμε με το ίδιο καθεστώς μέχρι την προκήρυξη. Πάλι μας κοροϊδεύουν δηλαδή, καθώς αυτό μας στέλνει σπίτι μας διότι ενώ δουλεύαμε στο γυμναστήριο και εισπράττονταν οι συνδρομές των μελών, εμείς χάναμε τα μόρια της ανεργίας οπού προκύπτουν μονό από την εγγραφή μας στον ΟΑΕΔ, καθώς και κάποιο άλλο μεροκάματο. Αναφορικά με τα δεδουλευμένα μας και τις ασφαλιστικές μας εισφορές η απάντηση του Δημάρχου ήταν: «πηγαίνετε δικαστικώς να πάρετε τα λεφτά σας!».\nΑυτό μας θα μας οδηγήσει στην πλήρη εξόντωση, δεδομένου ότι έχουμε άμεση ανάγκη των χρημάτων μας, για αυτό και προβήκαμε στην διαδικασία της επίσχεσης εργασίας και την κατάληψη του γυμναστηρίου.\nΕμείς οι γυμναστές τονίζουμε ότι δεν έχουμε καμιά προσωπική εμπάθεια με κανέναν. Το μονό που ζητάμε είναι τα δεδουλευμένα μας και την επιστροφή μας στην εργασία για αυτό και γνωστοποιούμε το πρόβλημα μήπως και δοθεί αίσιο τέλος στην ταλαιπωρία μας. Δεν περιμέναμε ποτέ ότι την εκμετάλλευση που αντιμετωπίζουμε στον ιδιωτικό τομέα θα αντιμετωπίζαμε και στο δημόσιο.\nΓια τον λόγο αυτό θα δώσουμε συνέντευξη τύπου την Πέμπτη 23/2/2012 στο Δημοτικό Γυμναστήριο Σαρανταπόρου 1Α στον 1ο όροφο, τηλέφωνα επικοινωνίας: 210-6215104, όπου θα μπορέσουμε να σας εξηγήσουμε με περισσότερη σαφήνεια τα δίκαια αιτήματα μας.\nΟι απλήρωτοι γυμναστές\nΕκπρόσωποι των αθλουμένων\nΣωματείο των υπαλλήλων του δήμου\nΔημοτικοί σύμβουλοι και μέλη της διοίκησης του γυμναστηρίου


5 εκατομμύρια ευρώ για την Pagani Zonda Riviera - Epitrohon\n5 εκατομμύρια ευρώ για την Pagani Zonda Riviera\nΜε μόλις 900 χλμ στο κοντέρ της\nΗ one-off Pagani Zonda Riviera άλλαξε ιδιοκτήτη για 5 εκατομμύρια ευρώ μετά τη δημοπρασία του οίκου Silverstone Auction στο Ριάντ της Σαουδικής Αραβίας.\nΤο ιταλικό supercar είναι μία one-off δημιουργία της ιταλικής εταιρείας και ο εξωτερικός χρωματισμός αντλεί έμπνευση από τη Γαλλική Ριβιέρα απ’ όπου δανείζεται και το όνομα.\nΗ Riviera, ξεκίνησε ως μία κανονική Zonda F αλλά ο ευκατάστατος, πρώην πλέον, ιδιοκτήτης της την επέστρεψε στο ιταλικό εργοστάσιο για να την κάνουν ακόμα πιο μοναδική.\nΈτσι γεννήθηκε η Riviera που διαθέτει ένα νέο κάρμπον σώμα, custom οροφή με εισαγωγή αέρα, ψηλότερη αεροτομή πίσω από ανθρακόνημα και μερικές ακόμα ακριβές λεπτομέρειες.\nΚάτω από το καπό της βρίσκεται ένας ατμοσφαιρικός V12 κινητήρας των 7.3 λίτρων που αποδίδει 750 ίππους και φοράει ένα αναβαθμισμένο σύστημα εξάτμισης.\nΗ Pagani Riviera είχε στο κοντέρ της κάτι λιγότερο από 900 χλμ.\nΔείτε περισσότερα supercar από τη δημοπρασία εδώ\nΣτον Κόσμο Μας2020.01.27Bungee jumping με αυτοκίνητο; (video)\nΣτον Κόσμο Μας2020.01.26H νέα διαφήμιση της Porsche είναι όλα τα λεφτά (video)\nΣτον Κόσμο Μας2020.01.26H μεγαλύτερη πίστα Hot Wheels στο Guinness (video)\nΣτον Κόσμο Μας2020.01.25BMW M8 vs Audi R8 vs AMG GT vs 911 vs Tesla Model X (video)\nΚαι η Porsche στο χορό των Hypercars; »\n« Ένα απολαυστικό βίντεο με το νέο Audi RS6 (video)\nΔεν επιτρέπεται σχολιασμός στο 5 εκατομμύρια ευρώ για την Pagani Zonda Riviera\nΔεν είναι η πρώτη φορά που το ακούμε και σίγουρα δεν θα είναι η τελευταία. Εδώ και αρκετά χρόνια γίνεται κουβέντα για κατάργηση του ελεύθερου ορίου ταχύτητας στις γερμανικές εθνικές οδούς αλλά τώρα τα πράγματα είναι πιο σοβαρά.\nΔεν επιτρέπεται σχολιασμός στο Έρχεται το τέλος του ελεύθερου ορίου ταχύτητας στην Autobahn\nΣαν σήμερα στην αυτοκίνηση 28 Ιανουαρίου\nΣαν σήμερα στην αυτοκίνηση 28 Ιανουαρίου Γεγονότα, άνθρωποι και μηχανές,...\nBungee jumping με αυτοκίνητο; (video)\nΑν το κλασικό bungee jumping σου φαίνεται τρομαχτικό, φαντάσου πως...